Dr. A. P. J. Abdul Kalam – Fimthiamnak thawn Vanrang Deng ah - Chinland Today Media\nDr. A. P. J. Abdul Kalam – Fimthiamnak thawn Vanrang Deng ah\nJanuary 22, 2017 2:38 pm·0 comments\nDr. A. P. J. Abdul Kalam ti ih theih tlangpi mi Avul Pakir Jainulabdeen Abdul Kalam hi India ram ih Ramhotu 11-nak, 2002 ihsin 2007 tiang ttuantu, a si. Mipi thinlung tongtu ramhotu malte lakih tel ve a si bang in, ramhotu a ttuan lai khal ah Mipi’h Ramhotu (People’s President) tiah a rak lar. India ram ahcun dengfelphung mithiam le engineer dinhmun in ngaisan hlawh zettu a si fawn. Khawmualpi dang kap thleng thei pukpi (ballistic missile) le tlolak rocket ningthiamphung (space rocket technology) lam tthansohnak tampi a ttuan hlawhtling ruangah India ih Pukpi Minung (Missile Man of India) ti khal in theih lar mi a si.\nIndia ram ih tlawngta zatek 90 zikte pawl nun ahhin harsatnak mangkheng hmatonnak, thil cang thei lo vekih lang mi rori pahtlangnak, le siar cawk lo nun thapawknak pawl a khat thluh. Asinan cuvek pawl um hmansehla, mi tthenkhat cu cuangmuar zet in an hlawhtling. Fimthiamnak lam ih an ngah mi lukhum pawl an maksak zet ih, vei tampi ah tla cun an CV in mi a hringhro thei ti khop an si. Cuvek minung pawl cun tuini ih anmah si ding ah a run tuahtu cu fimthiamnak dik (right education) a si tiah an phuang aw cio.\nKan dunglam thla tampi liam zo ahkhan, Dr. APJ Kalam tonsuhnak ka tuah ttheh hnu, a Rajaji Marg inn ka suahsan hlan te ah a hnuailam ih ttongfang pathum hi salsuak ta ding in tlawng saya awphawi thawn i fial: tairialnak (perseverance), taimaknak (hard work) le thinsaunak (patience).\nHimi lawng hi tthansohnak lamzin umsun a si tiah a sim. Lehhnu, can reipi hnu ah, himi ttongfang pawl hi amai’ nun a rak hmannak ttongfang pawl an si ti ka theithiam sal. Khawruahnaklam kaihruaitu khal an si ih, a tak ih hman ci khal an si. Thlanglam India ih tikulh khawpi Rameswaran ah, mipa nauhak pakhat dinhmun ih a rak tthanlen lai ihsin a khawruahnak le a nun taktak rak kaihruaitu an si.\nA pa cu vokkuanglong neitu Jainulabdeen a si ih, fimthiamnak zir lo a si ko nan, Kalam cu tlawngkaiter a duh. Kalam cu zingpit nazi 4 ah a tho ih dai a bual hnu ah mathematics zirnak ah a feh. An zirhtu cun ttum khat ah tlawngta panga lawng a cohlang. Ca zir hlan ih dai bual ding cu lo theih lo in a tlawngta pawl a tuahter mi a si. Mathematics a zir thluh ah a unauseu Samsuddin thawn an khawpi sungah thuthangca an zem ttheu. An khawpi ahcun lektthik meisa a um lo ruangah, zan nazi 7 ihsin 9 tiang zinan meifar an vang. Asinan Kalam in nazi 11 tiang ca a zoh ttheu ruangah a nu in zinan hleifuan a khawl sak ttheu.\nCa thiam thei zet a si ruangah Kalam cu tlawngsaya pawl ih somdawlnak a ngah ringring. Schwarzt Sang Tlawng ih Iyadurai Solomon cun Kalam hnenah, “Thil pakhatkhat cu na ngah duh taktak ahcun na ngah thei a si,” tiah a sim ttheu. “Cumi in ttihlonak i neihter” tiah Dr. Kalam in a sim sal.\nA nauhak lai ihsin vate pawl ih zuan dan khin a thinlung a la zet. Asinan vanzuang thilri khaltu le tuahtu si a duh thu cu lehhnu lawng ah a thei aw. Sang Tlawng a ttheh tikah Trichi khawpi ih St. Joseph’s College ah physics a va zir peh. Asinan a zir thluh tikah a di a riam lo. Vanzuang engineering lam a zir ngah hnu ah, a hmaisa kum thum a rak hlon lak men kha a sir aw sal. Khatlam ah, college a kai lai ih Leo Tolstoy, Thomas Hardy, F. Scott Fitzgerald le Mirang bezaipu dang pawl ih ca a rak siar ngah ruangah cun a lung a awi ve.\nChennai khawpi, Madras Institute of Technology (MIT) ih tlunzuanglam a zir lai ah Kalam in zirnak thupi pakhat a zir ngah. Cumi cu caan ih manmual (value of time) a si. System design project pakhat a kaihhruai rero lai ah, ni khat cu a hnattuan zoh ding in an tlawng uktu a ra. A lung a kim hmel lo ih, a lehhnu ni hnih ah cumi project cu ttheh ding in Kalam cu a fial. A ttheh lo ahcun scholarship a ngah mi cu hnukkir sal a si ding tiah a sim. Cumi cun Kalam cu a buaiter. Kum tampi sung a pa a rak retheihnak pawl cu thulolak ah an cang thlang ding. Curuangah Kalam cu rawl ei lo, itthat lo in hna a ttuan. A ni netabik ah, a tthansohnak ra hal ding in a professor a ra. Kalam ih ttuansuah mi a zoh tikah a lung a hmui ih, “Delhritnak (stress) hnuai ah ka lo ret ih, can netabik bikhiah hmaton ding in ka lo tuah hrim a si hi,” tiah a sim thu Dr. Kalam in a rel sal.\nCumi ihsin Kalam ih hnattuan dan cu a danglam ta. A dam sungah project tamngaipi a kaihruai ko nan, project pakhat cio kha a ttuan ding mi project netabik vek hlir in a ttuan. Cuvek ih ti ttentto lungput a nei. Project hruaitu a si ringring khal hi mangbang ding a um lo. Amah thuron petu Major General R. Swaminathan in hruaitu dinhmun ih Kalam a hlawhtlinnak san hitin a sim: “Hotu ttuan theinak le hnattuantu si theinak ding tlinnak tlamtling a nei veve. Khuimi veve khal olsamte’n a ttuan thei.”\nA project picang hmaisabik SLV – 3 a hlawhsam hmaisabik ttum ahcun Dr. Kalam khal a thin a buai ve dah. Himi can hrawng thotho ah, a nauhak lai ih kaihruaitu Jallaluddin a thi fawn. “Ka taksa pengtthen a thi ….” tiah Dr. Kalam in a sim. Asinan SLV-3 cawlhsan ding cu a ruat dah lo lawlaw. “Hlawhtling ding cun hnattuan kan taimak ih tairial kan suah a ttul,” tiah a sim. Cuti’n SLV-3 cu hlawhtling zet in an tuahsuak thei. Dr. Kalam cun a hnattuan ih a hlawhsam lawk can ah khawruahphung (philosophy), sakhua le calai (literature) pawl ihsin thazang a la ttheu. Thiamnaklam ih thikawknak le hnattuan tlangnak ih tel ttha duhlotu pawl thawn ziangtin pehparawk ding timi khal a zir ngah.\n1998 kum ih India in Pokhran-II nuclear ralthuam zohfelnak an tuah mi ahkhan Dr. Kalam hin pawlkomlam, ningthiamlam le ramkhellam ih sutpi ban a rak ttuan. Himi hi 1974 kum ih India in nuclear a rak zohfel hnu ih a zohfelsalnak hmaisabik a si. Dr. Kalam hi Indian Institute of Space Science and Techonology (Thiruvanthapuram) ih chancellor, Anna Phunsangtlawng (Chennai) ih professor, le India ram ih zirthiamnak le zirhliahnak hmun dang tampi ih kaihhruaitu pakhat a si.\nHlawhtlinnak in Dr. Kalam cu an run thlun. Prithvi, Agni, Akash, Trishul le Nag pukpi pawl cu an hlawhtling nasa zet. India ram ih sunlawihnak ropi Padma Bhushan le Bharat Ratna khal a dong ih, cu thluh ah India Ramhotu a rung si. Anih hi India ram ih nauhak rethei tampi thinlung tong theitu ramhotu malte lakah a tel.\nMi rethei dungkhar ihsi ra a si vekin, mi pakhat ih hmailam can thlengawkternak ah fimthiamnak in ziangvek huham a nei timi a theifiang.\nMore from my siteINDRA NOOYI: PEPSI COMPANY IH CEOChin Ramkulh Biaknaklam Mipum DinhmunRemote-control robot in thinlung at bawlnak tuahtheiKum 70 Sung Ti le Rawl Ei Lo Ti AwtuSe Cang Dawi PuaiKan Leilung Boruak Kum 10 Sung Ih A Siat Zia


Analizatori ispušnih plinova (03/2020.) | Fakultet šumarstva i drvne tehnologije\nDokumentacija o nabavi (objavljeno 9.03. 2020.)\nTehničke specifikacije (objavljeno 9.03. 2020.)\nTroškovnik (objavljeno 9.03. 2020.)\nIspravak dokumentacije (objavljeno 19.03. 2020.)\nZapisnik s javnog otvaranja (objavljeno 3.04. 2020.)\nZahtjev za pojašnjenjem upućen prema PAN DAM (objavljeno 27.04. 2020.)\nZahtjev za pojašnjenjem upućen prema Auto Remetinec DD (objavljeno 27.04. 2020.)\nDokument pojašnjenja od PAN DAM (objavljeno 27.04. 2020.)\nDokument pojašnjenja od Auto Remetinec DD (objavljeno 28.04. 2020.)\nZapisnik o pregledu i ocjeni ponuda (objavljeno 4.05. 2020.)\nOdluka o odabiru (objavljeno 4.05. 2020.)\nZapisnik s javnog otvaranja\nZahtjev za pojašnjenjem upućen prema PAN DAM\nZahtjev za pojašnjenjem upućen prema Auto Remetinec DD\nDokument pojašnjenja od PAN DAM\nDokument pojašnjenja od Auto Remetinec DD


Iraq Bomb Puak - Chinland Today Media\nJune 29, 2009 7:12 am·0 comments\nMizanah Iraq khawpi ih Sadr City ah Bomb a puakih minung 70 an thi ih midang 130 lenglo in hriamhma an tuar. Palik pawlin an sim nakah hi Bomb puak hi Shia Muslim pawlih umnak veng Bazar ah asiih, tuikum sungih Iraq ramih Bomb puak rapthlak bik a si tiah an sim. US ralkap pawlin Iraq khawpi pawl an suahsan nak zarhkhat hman a kim hlanah hi Bomb hi a puak a si..\nHi Bomb hi thlai hnah phurtu motor hnuaiih kammi a siih a puah veten mipi pawlcu um ngaihnak khal theilo ih a suk a so ah an tlan celcel ih, Hi bomb puakhi a nattuk ruangah a kiangkap ih motor pawlkhal an kangih motor parh kuai khem zuangzam pawlcu Metre 600 tiang a vawrh ban ih Minung thi taksa parh leh thisen nawi pawlcu Bazar lamzin tluanah a phah aw nelnel.\nIraq leh US cun thuthlung tiamkam awknak an rak tuahzo ruangah US ralkap 1,33, 000 sungih a tamsawn cun tuithla cem ah Iraq ram an suahsan thlang dingih, Asinan Iraq ramih si US ralkap,an suah thluh dingcan cu hnakum a si. US ralkap pawlin Iraq ram an suahsan thluh ah cun Iraq ramah buainak leh do awk thah awknak a tam vivo peimaw? ticu mitam pi thusuh awk nak bik a si.\nNaxal Tapung In Bomb Puah


Ka innsang pawl ka ngai tuk cun Vansang cuan in ka hnemaw ṭheu – Gen-Z - Falam Online Media\nMin Aung Hlaing hohami kawl ralkap in February 1 ih kumpi cozah thuneihnak an la hnu in ralkap ukhruainak hnuk thlak duh ah Tlangpar hriamhrei keng ralkapbu koptu mino/pacangno an tam zet.\nMiṭhenkhat cu meithal kai simlo hnaṭauan har khal ṭuandahlo, thudik dinpi ngam ruangih Tlangpar ralkapbu koptu khal an um.\nCuvek mino/pacangno tamzet cu pumrua thazang zawngin raldo zir nakah harsatnak an tong tiah theih a si ih raldo zir lai Gen-Z pacangno pakhat cun harsatnak an tongmi le hramlak ih tikcucaan an hman dan BBC hnen ah a sim.\nAmahcun “Zinglam nazi 5 in kan tho ih harhdamnak hrangah taksa cawlcangnak kan nei hnu, nazi 6 luan hrawngah thawhhlam kan ei. Mallai kan cawl hnu ah raldodan kan zir sal ih nazi 10 hrawngah reilote kan cawl sal. Cuhnu ah cangvaihnak kan nei sal ih zaanlam nazi 5;30 hrawngah kan bang. Nazi 6 hnu cu leng kan suak nawn lo. Nan, kan umnak kilhim in a sangsangten duty kan sawngaw. Cumicu nikhat pumhlum tikcucaan kan hman dan a si” a ti.\nKhuasung um mipakhat dinhmun in hramlak ih raldo zir nakah ziangvek harsatnak nan tong tiih thusut nakah “Ei-in, to-din-it nak khalah harsa kan timi tamzet a um. Cun, natnak khal a tamzet. Asancu khuasung ih um ringring kan si tikah hramlak boruak le kan taksa a milaw thei lo. Cuvek a si tikah caan rei cangvaih kan zo lo. Nan, ka pu le pawl khalin in theithiam ih caan sau pipi raldo in zir terlo. Kan cawl phahphah” a ti.\nBBC – Asile hivek harsatnak nan tong ding ti hi nan rak ruat ban cia maw?\nGen-Z – Maang khalah kan man dah mi a si lo. Lamzawhnak men in le khuasung ih mino rual cangvaihnak men in SAC ralkap kan neh thei loding ti kan thei ruangah rualpi pawl thawn sawm khawmaw in raldo kan zir hi a si.\nBBC – A hlan ih nan dinhmun le atu hramlak ih nan dinhmun hi a thlau aw zet sikhawh, hmailam caansau hrangah teh ziangtin khawsa nan tum?\nGen-Z – Athupibik pakhat cu kan thinlung hi a si. Thanau loding a thupi zet. Kan ruapi karlak khalah thanau cauraunak um lo dingin kan bawm aw ton ringring.\nBBC – Tlangpar ralkapbu kop dingin Yangon ihsin nan poksuak lai le lamlak ah teh harsatnak nan tong maw?\nGen-Z – Harsa zet. Direct pehtlaihnakding kan theilo tikah mi hranhran kan sut ton vivo. Cuvek laiah miṭhen bum kan tuar. Cumi khami hnen ah direct in kan lo hruai ding tiih paisa dil ih mibumtu khal an um. Cun, ziinpi kan zawh ngamlo ih zaan lai ah hramlak ihsin kan feh ṭheu tikah a har zet. Rawl ei loin nikhat pumhlum rawlhmei caan khal a um. Cutawkin in hngak uh in ti ih nikhat sung kan hngaklak caan khal a tam.\nBBC – Hih hmun ih na feh hi na siraw maw?\nGen-Z : Sirawlo. Kan rualle zaten kan kim thluh ih mah le mah kan sutaw tikah ka siraw titu an um lo. Kei khal keimahten ka sutaw ih ka siraw hrimhrim lo. Asancu Daan loih rampi thuneihnak latu SAC ralkap do dingah a tui` kan zawh mi lamziin hi a ṭhabik umsun a si ti kan thei ciang tuk.\nBBC – Tlangpar rakapbu kop ding thu ah teh nan sungte pawl in an lo kham maw?\nGen-Z – In kham. Ka nu le pa siseh, ka nupi khal thuṭhaten ka simfiang. Nan, mitthli le canghnap thawn kan thlahaw.\nBBC – Na nu, pa le innsangnu teh nangai hai maw?\nGen-Z – Ka nu le pa cu in seherh tukding ka phang ih direct in ka phone tuk hai lo. Nan, kan nu cu ka biak ringring. Ka thuhla khal a mah in ka nu le pa hnen ah in simsak ṭheu. Ka ngai hai tuk caan ahcun Vansang cuan in an hmuithlam ka cuangter. A caan le phone ih an zuk ka zoh ṭheu. Ka ngai tuk caan ahcun Vansang cuan in kei mah ten ka hnemaw ṭheu …. Kimciang in hinah Video zoh …\n← US ih um Chin raltlan lakih Stanford University kai hmasabik tuding Mai Biak Ṭha Hlawn\nChindwin Tipikap ihsin Ralhraang le PyuSawHtee pawl ciilnuai tuar →\nRalhraang bawi Soe Win cu a dam kelkel lai


Biaknak - The Chin Times\nThe Chin Times > Blog > Biaknak\nCoronavirus nathrik a karhzai lonak dingah tiin Chin ramkulh mipi pawl cun kan tawnkhawmawknak bik Biakinn pawl cu nathrik thahnak sii (ပိုးသတ်ဆေး) kap dingin dilnak a um ih cui’ dilnak cu ramkulh acozah bawmnak thawn alak in biakinnpawl ah ပိုးသတ်ဆေး kap a si ding tiah ṭuanvo neitu upa lam cun an sim. Chin ramkulh sipin vuanzi U Soe Htet cun\t...\nPosted by The Chin Times March 31, 2020\nCHIN STANDARD BIBLE LEHDAN THUHLA TAWI A Hmin: Kan Falam ṭawng in Bible a um phah rero thlang tikah, Bible hmin kan pek lo ah cun cu paih Bible, kha paih Bible, cuih kawhhran Bible tivekih simawk le kawh a ṭul ding ih, hmin pakhat khat kan pek a ṭul tiah Bible Translation Committee pawl in an ruat. Cutikah a\t...\nPosted by The Chin Times April 28, 2019\nThubuai: Easter Sunday thu ah hmuhdan theihdan le ruahdan a bangaw lo. Mihrekin Easter Sunday cu Easter Bunny, le Easter eggs thuhla rori ah kan ruat. Mi tampi cun Easter Sunday cu Zisui thawhsal ni ih thil pakhat-khat tuah ding tinak ah kan ruat. Ziangtinak bik a si pei? Simfiangnak: Bible vekih kan zoh asile Zisui thawhsal ni le Easter\t...\nPosted by The Chin Times April 22, 2019\nKaya ramkulh Shiataw peng sungih Tarida khua Christian biakinn cu ramri le tlangpar miphun thansonak lam zung in million 106 lenglo bomnak thawn a sak sak tiah theih a si. Kan dung kum ah Kaya ramkulh acozah upa hrekkhat le tlangsuak palai pawl Tarida khua an feh lai ah pastor cun thuhla a thunlut ih cumi ihsin bomnak pawl an\t...\nPosted by The Chin Times April 12, 2019\nMi piangthar Pathian fate cun Pathian rundamnak kan co ngah veten thil pahnih tuah tengteng dingmi kan nei. Cucu ziang asi tile kan nunhlun, sualralnak le bawrhhlawhnak tlansan ih nunthar ih nun, hi te pahnih hi an si. Tlansan ding le pawk hnget ding tiin kan tuah tengteng ṭulmi a um. Mi piangthar Pathian fate ciocio khal ah Mino hi\t...\nPosted by The Chin Times February 16, 2019\nZumtupawl nitin kan tlanlennak le Kawhhran ah siseh pawlkawm tete ah siseh a thupi bikmi cu Pathian duhzawng ziang a si timi hi kan theih a mamawh bik. Tangdawr nun hi a thupi bikmi le Pathian ih duhzawng a si. Himi thu ah kan dung naite ih Saya Lalte ih sim mi kha kan thei thluh ko ding, Kawhhran a\t...\nNitin na nun ah, na hnaṭuan nak ah maw, asilole rualpipawl ruangah maw, lungretheihnak, thinharnak, thinlung kekkuainak tla na tawng thei, cutik can ah a phunphun na ruat ṭheu ko ding. Hi vekcan ah a thupibik cu ziang a si ti le, in bawm theitu zo a si timi kan theih a ṭul. In bawm theilotu hnen ih kan sim\t...


Hello! Chinland (7) - Chinland Today Media\nHello! Chinland (7)\nNovember 22, 2012 5:40 am·1 comment\nMai Sokhlei Par\nṬio in kan tlung:\nCangvat ṭih ruangah Ṭio ih cam bet ding cu ka ngam nawn lo. Curuangah kan zaten atlaiatlaiin kan tim kan tuah ih kan tlung. Kei cu U Bikin in phur. Ruah a sur tamdeuh ruangah lamzin cu a rak se bet nasa. Culailakah kan rualpi pakhat a datsi a cem ih U Bikin amai ta mallai a ṭhen. Asinan tohkham tawh kha phorh theih loin a tang lanta! Kan zaten kan vun merh mengmang nan tawh cu laksuah a thei nawn tariai lo! Tawh a um lo cun bike cu mawn ngaihnak a um fawn lo.. a nor ih nor mai a tul thlang. M-te cun, “Mai Sokhlei, Aidii hnenah ka dungah ra to aw. U Bik lawng run nor phah mai seh. Culocun na bang tuk ding,” tin in sawm. Asinan khua le a thim zo, hramlak le a si bet fawnih cuvek lakih U Bik amahte lawng bike nor ih a ra tlung ding cu ka ruat thei hrimhrim lo. Lamzin le a hla tuk lai. Curuangah U Bik ka run nor bawm ding, in rak fehsan mai uh tin ka ti hai.\nCutin kei cu ka taiah cerek taikhap ka khap ih, cui taikhapah cun namte ka thiat bet. Cule U Bikih phurh mi meithal cu a rit tuk ruangah ka sawngih keimah in ka liangah ka bat. Cutin cerek, namte le zunphir pawl thlaihaw thliaithliaiin U Bik dung ka hun thlun hnohno. Khua cu a thim zo nan thlapi a hung suakih lamzin cu fiangten hmuh a theih; a tawkdeuh lai. Lamzin cu a reh reprepih cucik kharbawk aipawl lawng theih ding a um thlang. Lamso ah U Bikih bike cu ka hun nor bawm phahphah. Cutin kan pahnih cu bike nor phahin tlunzin cu kan hun pan ṭeihṭo.\nTlang Pi khawhnar kan thlen zikah Pu Bikih fapalepawlin in ra hmuak thawn kan tongaw. Cutin inn kan thleng cu rualpi dangpawl tla himdamten an rak thleng zoih kan hmuaw cu kan zaten kan thaw a suak, kan lungawi tukih kan au khemkhem. Hivekih khual hla kan tlawntlang tikah duhdawtnak tla a pung cuang maw tin ka ruat. Kan zaten khual tlawng khat kan si ti mi thinlungin in pumkhatter cuang a bang. A zan cu ihhmuh a thaw duh ngaingai.\nA thaisun cu Zarhpini a si ruangah Tlang Pi Bapitist Church ah kan khawmaw. Kei tla short speech ka sim ve. Biakinn khat thepthepin mipi an ra khawm ih kan hlunghlai ngaingai. Hla –laam (action song) le Bible siarnak a phunphun neitu Sunday School nauhakpawl cu ka uar tuk hai ruangah muthai (sweet) leinak hrangah paisa mallai ka rak laksawng ta.\nThan Tlang kan pan:\nKhawm kan theh hnu, inntek tei in dar mi suncaw kan ei khawh cun kan zaten Than Tlang panih poksal mai ding kan si. U Bikih bike cu a tawh on a ngahsal zo nan a mit van a theih lo lala! Khawthim lakih feh ding kan si fawn, cule ruah a rak sur thlurthlo rero ruangah lamzin khal a se bet nasa ding ti theih cia a si. Bike mit eng um lo to ih zan khawthim lakih tlangpar lamzin hlapi hun zawh ngurngo ding cu tuk a sum ko.\nTawkfang kan feh cun khua a rung thim mupmo. U Bik cun detmei tlet phahin bike cu ralring zetin a mawng vivo. “Mai Sok, ṭih hlah maw,” tin in run thlamuan phahphah. Asinan ka ṭih thotho. Lamzin cu a cancan le a bek, cancan le lung khokrok hlir, cancan le tidai a rak li detdet. Lamzin ka zoh le ka thin a phang dutdo. Curuangah lamzin zoh duh nawn loin ka mit ka sing. Cule ka aw neih hmuah suah in Pathian thangṭhatnak hla ka sak ciamco!\nMangbang vansai lai, thinhar lai le ṭihphannak ton can ih hla vun sak ruangro thei hi thil ol a si hrimhrim lo. Sihmansehla, keimai hmuhton mi ihsin, cuvek can ih hla ka vun sak ṭenṭo hrim asile a rei hlanah thinharnak le ṭihphannak hmuahhmuah cu ‘mit hnawm lak bangin’ a hlo in ka zangkhai vuarvi theu. Pathian thangṭhatnak hla in huham a neihzia ka theifiang tuk. Curuangah U Bik khal ka hmaisong tuk ko nan hlasak in ka au vivo thotho.\nKa hla thiam mi: Don Moen hla, Hill Song hla le praise & worship hla dangdang ka sak theh in hymnal pawl ka sak vivo. U Bik cun a hla thiam mi ka sak ngah le bass in rak thlun phahphah. Cutin kan pahnih cu zintluan hla sak phahin kan feh ih, U Bikin, “Hitin hla na sak thei ih ka lungawi tuk. Ṭihphannak hmuahhmuah tla a hlo thluh,” tin in ti.\nHmun khat kan thlen cun rualpipawl rak hngak dingin zin kapah kan cawl. Rualpipawl an ra thlen tikah Pu El-in, “Mai Sok, zintluan na hlasak kan run ngai phahih a retheihthlak pam. A lo phurtu kha zo a si ti thei awla cu a hna theih ah hla na sak ngam hrimhrim lo ding nan..” tin in ti. Kei cun, “Ziahsaw? U Bik cu ziangah maw?” tin ka sut. Pu El cun, “Solfa zirhtu a si kha. Hlaphuah thiam khal a si thotho. Na aw laai pi thawn hla na sak mi kanmah hmanin ngai har kan ti ahcun anih sinsin cu ziang rel ding um!” tin a ti. An zaten an hnih a suak tuk. Asinan kei cun,\n“Ngeee.. U Bikin na hlasak ngai a nuam tuk.. sak rero aw in ti si. Si lo maw U Bik?” tin ka rak ti. U Bik cun hni tuttin, “Si tuk e, keimah in ka fial ruangah si a sak. Amai ruangah kan lamfeh a nom phah theh lam si,” tin in rak run. Sinan zohmanin cumi cu an zum hmel lo!\nThan Tlang ah:\nZan nazi pakua le khuai hrawngah tluang zetin Than Tlang kan thleng. Kan zaten Awipi (Salai Ṭial Awi Thang) tei inn ah kan ṭhumaw (Awipi hi bezai le nunthuleng ngan thiam zet a si ih, Muko mekazinih Assistant Editor khal a si).\nAwipi tei sung cun azanazanin zanriah in suansak ih a lungawium tlukin kan hmaisong zet. Zan kan it cu Ṭio tlawnnak ih hmuhton mipawl kha Pu El le Nhgepi in Awipi an ruah ciamco. Kei cu Aidii thawn khan dangah kan ittlang, asinan an tong mipawl cu kan ihhmun ihsin kan rak ngaive khiokhio.\nPu El in, “Mai Sok cu ziang, lamzin tluan Pathian hla sak in a au phah vivo ih.. a aw a tha maw ti sehla, tha hlah. Hlasak teh a thiam maw ti sehla, thiam cuang hlah. Zintluan in a hlasak cu paih le paih loin kan run ngai phahih a retheihthlakzia cu.. huihaa..” tin Awipi a sim mi cu ka rak theive thluh. Ka thinhengdan cu!\nA thaizing cu Dr. Tawk Lian Bawi tei nupa in kan zaten rawl ei in sawm. Awipi in Pu El le kei cu bike thawn rak feh hmaisa dingin in ti. Curuangah Pu El in in phur ih rawl einak ding hmun cu kan pan. Pu El cu Hakha le Than Tlang peng ah theitu a ngah tuk ruangah lamzin tluan mi a be phah vivo. Hitluk misunglawi cu tiah Pu El cu ka fak rero. Cuisin Lansung kan hei thlen zikzawngah motor PK pakhat in phirit phaw in Pu El kha a kut a run zap. A cu lala.. theitu teh cu a va ngah lawmmam ve ka ti. Sau hman feh thiam loin an rak be cingcing tin ka ruat phahphah. Pu El cu cumi pai kiangah a va ding. Anih, helmet kan khum lo ruangah in rak kai mi si cuh!\nThan Tlang ih thil danglam ka ti mi pakhat cu, lakphak dawr ah plata/puri le hmakphek an hmeh mi hi mak ka ti zet. Ka hun ei ve hnik ih.. wow.. thaw lawlaw! Ka zongsang cih rori. Tuihlan hmuahhmuah ah plata/puri tivek cu kalape thawn hmeh a rak si tlangpi theu. Tu, hmakphek bawl thawn hmehdan ka thiam thlang ih ka hrangah cun Than Tlang hngilhlonak a si ko.\nPeh vivo lai ding…\nHello! Chinland (5)\nHello! Chinland (8)\nHello! Chinland (4)\nHello! Chinland (6)\non November 25, 2012 at 6:49 pm\nMai Sok, hlasak kan zuamaw leh pei, ka caak tuk!


Suu Kyi, Sakai Peace, Taiwan Red Cross\nSakai Remdaih Sunlawihnak Suu Kyi Le Taiwan Red Cross In Ngah\nOctober 16, 2012 8:44 am·0 comments\nA vei thumnak Sakai Remdaih sunlawihnak lawmman cu Aung San Suu Kyi le Taiwan Red Cross Organization pawl hnenah hlan an si ding. Suu Kyi in kan ram mipi zalennak hrang a sual ih hruaitu pitling a sinak ruangah a ngah dingih, Taiwan Red Cross Organization vethung cun 2011 ih Japan rampi Tsunami ninghang tuartu pawl Asia ram ihsi bawmtu tambik le thawhbur thawh tambik an sinak ihsin an ngah ding. An lawmman pek ni ah Suu Kyi cu a telthei lo ding.\nHi cawimawinak hi Sakai a cozah ih pek mi a siih. Remdaihnak hrangih ṭuantu mimal le pawlkom pawl ih hnaṭuan dan ih zoh in an pek mi a si. Tu an pek dingmi hi a vei thumnak lawng a si laiih Asahi Shimbun Co. pawl ih bawmnak ihsin an pek mi a si.\nEncouragement Prize (Forhfialtu Lawmman) khal an pe ih tuikum hrangah cun Tomo Matsui, kum 59 mi nauhak pawl cabu ngantu pa an pe ding.\nSakai khawpi hi khuahlan China Ming Dynasty (1368-1644) kum lai hrawng ih rak din mi a siih Spanish le Protuguese sumtuah tu pawl ih rak din mi khawpi a si. 2008 ihsin hi remdaih sunlawinak lawmman hi an tuah thok ih kumhnih veikhat an hril.\nHi sunlawihnak lawmman hi Oct.25 ah Sakai Municipal Worker’s Welfare Center (Sun Sṭuare Sakai) tlailam 2:30 ih pek ding mi a si.\nPi Suu Kyi In Japan Ram Tlawng Tum\nDar Forth Ih Economic Forum Ah U So Tein A Tel Ding\nNew Zealand Le Kawlram Pehtlaihawknak Nei Thok\nJapan Ram A Tlawnlai Ih Kawlram Thu Pi Suu Kyi Ih A Relmi


Covid 19 Suar 3 nak in Delhi Khualipi a nuai thok - Falam Online Media\nCovid 19 Suar 3 nak in Delhi Khualipi a nuai thok\nCovid 19 case thar a mal vivo tiin ruahsannak tumpi thawn khua kan sa lai ah Delhi khualipi cu Covid 19 nat in a nuai thok tum lala ih Chief Minister Arvind Kejriwal in “Covid 19 third wave” tiih koh theih a si a ti.\nNovember ni 3 lawng ah Delhi khuasung ah Covid 19 case thar 6700 hmuhsuah a si ih tuhlan ih hmuh suah mi case hlun pawl thawn Covid 19 mina ting 4 luan an um zo a si.\nCM Arvind Kejriwal cun “kan dung, ni mal lai hrawng khan Covid 19 case thar a pung zutzi ih Covid 19 suarthumnak tiah kan ko thei” ti`n reporter hnen ah a sim ih “Asinan, thinphan ding a um lo. Cozah lam in mitṭheplo rorin a hnung kan zul ih a ṭul dan ih zir in dokham ding kan man ṭhepṭhep” a ti.\nThere has been a rise in COVID19 cases. We can call this the third wave of COVID cases here. We are monitoring the situation, and will take all necessary actions: Delhi CM Arvind Kejriwal pic.twitter.com/YkoBzxxTGO\nNovember 14 ah India ram ih puai pibik pakhat a si mi Diwali puai hman ding a si ruangah mipi lam cun thlaphannak malte an nei.\nCovid 19 dokham sii hi ziangtik ah a suak ding timi theih cian a si hrih lo ruangah tu dinhmun ih Covid 19 dokham thei dan um sun cu healthcare facilities ṭhazet nei hi a si.\nCozah lam khal in covid 19 mina tuamhlawm danding le healthcare facilities hi number 1 ah ret in hmalaknak an nei rero. Delhi khuasung ih itkhun le Covid 19 dokhamnak hmarua tlasam mi private siizungpi pawl khal ah a ṭul mi pawl thunlut dingin Delhi cozah le Supreme Court ṭuan tlang in hmalaknak an nei rero a si.\nCM Arvind Kejriwal cun, “Delhi khuasung ih Covid 19 suak pek ihsin mina 403k, damsal 360k le mithi 6652 an um. Case thar a mal vivo kan ti lai ah voilekhat in mina an pung sal lala ih mipi lam khalin ralring fimkhur zet ih kan um a ṭul” a ti.\nTudinhmun ah India rampi huap in Covid 19 mina 8.36 million an um zo ih mi thi 124k an kim zo a si.\n← Rihkhawdar ih Mithattu A Phuang Aw Thluh\nAizawl : Kum 6 mi tel in Minung 5 That tu Thu ṭhen sak a si ding →\nGeorge Washington khal in Olaiten In Neh Ka Zum Lo – Pu Trump\nAugust 13, 2020 August 13, 2020 Ni Hnem Sung 0\nTB nat rim theithiam in Leiphum Bomb hawl thiam Zinghnam danglam\nJanuary 20 : President Donald John Trump caan hman tum dan


Malaysia Siizung Ah Nu Pakhat A Thi Zik Ih A Canganmi In Mipi Riah A Siatter – Meifar\nMalaysia siizung pakhat ah damlo bese zet an tuamhlawm ih ṭhalam pan thei loin a natnak cu a zual deuhdeuh. Siizung aum sungah vehvaitu khal anei lo, cutin a thi zikte ti a theiaw ih siizung sung hnaṭuantu hnenah pen le cahnah a dil.\nA canganmi ah sungkhat naivai zohman anei lo, fapa pakhat lawng anei ih a fapa cu rualban lo a si ih a ṭong thei lo.\nSibawi hnenah a ruak an tuamhlawm tikah a hmai hi khuh lo dingin a cah ih a fapa hnenah, “Na nu a thi zo…” tin in rak simsak hram uh a ti. A fapa ih hmin cu Imran tin a ngan ih midang biaknak ding phone number khal a ngantel.\nA canganmi cu online parah an tarlang ih mipi riah a siatter zet, lainat um zet nu cu mual a liam ngaingai ih a canganmi vekin an rung tuahsak le tuah lo cu theih a si lo. Mipi in mual liamtu le a tantami a fapa hrangah thlacamnak an neihsak rero.\nCDM Tuah Tlawng Sayama Cu A Fahniang Thawn Ralhrang Pawlin An Kai


Tikhur Ih Tla Nauhak An Runsuak Lai Cu An Va Zoh Ciamco, An Cangsual Ruangah Minung 40 Hrawng An Tla Ih 11 An Thi – Meifar\nJuly 20, 2021 admin Leitlun 0\nIndia, Lalpathar khua ih tikhur tumpi sungah nauhak kum 10 mi a tla. July 15 zanah a tla ih runsuaktu pawlin runsuak tum in an zuam rero lai.\nAn thuhla cu khuasung mipi pawlin an thei vivo ih minung 50 hrawngin an va zoh cu an cangsual ruangah minung 40 hrawng tikhur ah an tla bet. Tikhur cu feet 40 hrawngin a thuk, runsuaktu pawl khal an buai zet.\nṬhenkhat cu an runsuak theisal hngal ih siizung ah an tlanpi, zan a tlai zo ih tidai sung a thimtuk ruangah a thaizing lamah an va hawlsal cu minung 11 an thi ti an thei. Tikhur ih tla nauhak khal arak thi zo ih a ruak cu netabik ah an lasuak thei.\nRunsuaktu pawlkom lak khalah hliamhma tuar an um ih siizung ah an tuamhlawm rero lai. Khuasung mipi pawlin tikhur tuahtu pawl cu an mawhthluk, ṭhaten an tuah lo ruangah nauhak a tla an ti. Mithi innsang pawl cu an ram cozah in zangnadawmnak ah ₹ 5 lakh ciar a pe tum. (#Indiatimes)\nTin Zar Maw In A Nu Damlo A Tuamhlawm Ih Covid-19 A Kai


Chin Mipi ih thei duh zetmi Chin National Organization sungthu | Falam Online Media\nChin Mipi ih thei duh zetmi Chin National Organization sungthu\nJuly 29, 2021 August 2, 2021 Ni Hnem Sung\t0 Comments\nKawlram a buai hnu Chin mipi humvennak hrangih dinmi Chin National Organization sungthu cipciar thawn pehpar in mipi lam in thusutnak a suak ṭheu ih, Chin mipi thei duh zet mi thusutnak pakhat cu a hnuailam bangtukin letsaalnak an nei.\nCNO hi CNF le NUG thawn pehtlaih awknak an nei maw?\nCNO hin CNF le NUG thawn kan pehtlaih awk le pehtlaih lo dan thu hi a hnuai thu lu pa nga hmang in fim fiang awk kan tum dingih, a fiang deuh lo a um a si len comment lam ah suh nak le san nak kan tuah vivo mei ding.\n1. CNO hi CNF donak ih dinmi a si lo\nHrekkhat pawl in CNO/CNDF cu No Than Kap ih tu le fa pawl in CNF ngaih lo ruangih din mi vek in an rel. Kan simawk cia zo vek in, CNO kan din nak san cu Falam mi le sa humhim dingah mah le umnak ciar ih mah le group ih hriamkai mino pawl hmunkhat te ih hlawm awk thei nak ding ih din mi a si sawn.\n2. CNO ih a Do mi le a Kawp mi\nCNO in a do mi sawn cu kan parih dik lo tuk ih thu neih nak la tu pawl sawn an si. CNO cun Federal Democracy kaihhruai awk nak a duh ih, Federal Democracy pe ding in a tiamkam tu NUG thawn khal a tu ah cun an tuantlang rero ko. Asinan, NUG lala in an tiamkam hlen lo in Federal Democracy pe duh lehlo vek an um sal ih Dictatorship thawn in uk tum a si len a do ral thar ding NUG a si la la ding. (Cu ti vek a thlen lo hram kan beisei).\n3. CNF ih a do mi le a kawp mi\nCNF ih tumtahmi khal Chinram ah Democracy diktak (Federal Democracy) kan ngah thei nak ding ti a si. Federal Democracy ngah thei lo ding ih don kham tu poh poh an ral a si ih, Federal Democracy ngah dingih zuam ve tu hmuah hmuah cun an rualpi a si ve mei. Cu ruangah Federal Democracy tiamkam tu NUG thawn alliance an tuah ih, Rallokap pawl cu a do ve.\n4. Do mi le Kawp mi bangaw\nCuvek ih tumtah nak bang aw mi cu hmunkhat ah finkhawm aw thei lo khal sehla an ral awk nak ding san a um lo. CNF in CNO hi tuanpi tlak ih a ngai a si len CNO cun tuanpi ding hrehnak zianghman a nei lo, miphun dangpi NUG thawn hman tumtahmi a bangawk cun a tuan tlang thei.\n5. An ral bangaw, an do tlang\nCNF le CNO cu tutiangah cun Political policy zawng in ziang agreement hman an tuah hrih lo nan, rallokap uico pawl donak ah cun an ralkap veve a si mi CNA le CNDF cu bawm aw ton ten a vei tampi an do tlang zo. Kalay lam khal ah NUG ih ralkap PDF pawl thawn Uico pawl a vei tampi an do tlang zo.\n(Hminsin : Chin Federal Army FB cahmai ih tarlangmi mipi thusut letsaalnak hi “CNO hin CNF le NUG thawn pehtlaih awknak nan nei maw? (Mipi thusuhnak)” Chin National Organization official thusuak a si lo timi mipi hnen ah theihternak kan nei duh a si)\n← July 27 zaan ih Ziinan Pipeline siattu cu Midang an rak si ziar\nSurkhua RC Siangbawi kaihkhih tuar thu ah thuhla um dan a hnok deuhdeuh →\nLung khuai ih pumcawmaw Innsangnu cu hnaṭuan nakah Lungto in a nen that\nMarch 8 ih Kaihkhih tuar Falam pa cu tu tiangah a um nak theih a si lo\nMarch 9, 2021 March 9, 2021 Ni Hnem Sung 0


Hlasakthiam. Mai Hniang Sin Hoi le a nau Mai Thawk Nei Kim Nih Kalay Oxygen Cawknak Ding Caah Phaisa An Hlut Hna – Buanchukcho\nPathian thu duhzet le hlasakthiam. Mai Hniang Sin Hoi le a nau Mai Thawk Nei Kim Singapore ih um cun Kalay Oxygen leinak ding hrangah Ting 3 le, Falam Oxygen leinak ding hrangah 352,000 tin hmun hnih ah an thawh a si.\nPathianin mi tampi bawm theitu dinhmun ah lo retin, lungawinak le damcahnak thawn thlawsuahnak phunkim lo pe sin sehlaw nan unauten.\nFalam hrang an thawhmi 352,000 cu tuanvo neitu Samah Tial Kip Hoi ih Kpay account ah thunfel a si zo. Ka hnenih thawhmi zaten thaisun ah Central Chin Pawlpi Kalay hruaitupawl hnenah kan ap thlang ding asi. Salai BC Cuan\nthawngpang dang relchap : Vawlei Kil Li Tiang I A Um Mi Chinmi Hna Nih Thei Cio Hna Usih


Mani Ih Duhmi (Part-I) - Chinland Today Media\nMani Ih Duhmi (Part-I)\nMarch 21, 2014 7:09 am·0 comments\nZarhpi sun khawm ban tikcu Pudu Food Court ahcun minung an pialaw nohno. Mai’ duhzawng rawl an cah cio. Malaysia thleng laimi tamsawn ih zarhpi sun an suncaw einak hmun a si tlangpi. Cung Sang le Sui Rem tei’ nupa khal sabuti an cah thluh hnu Sui rem cun tonak a rak hawlih a rak to sung. Cung Sang cun Sabuti khengkhat le a rawi ding ttulmi pawl a rak kengih Sui rem cu a pek. Cule a mai’ hrang Sabuti khengkhat kengin a ra kirsal. Kinlan parah a rawl cu a von ret. Sui rem cu Sabuti ei dingin cite le hnakphek pawl thawn a bawl rero lai, Cung sang khal a tonak a vong to zik zawngah a sirih a theihmi kawh ‘aw’ ruangah to ngah lo’n a khatlam a hei zoh. Sui rem khal a kaa sungih a san zikmi Sabuti dar hai cu la salin ‘aw’ a ratnak lam a hei zoh ve. Fala nonal tak pakhat, a hnipuan hruhdan khal smart zet le thengver emem cun hni siamsiam phahin a rak naih vivo an hei hmu.\nAn hnen a ra thlen in Fala nu cun neel zetin Cung Sang ih kiu a ra kai ih, “U Sang, na rak khawm maw? Zarhpi off ka ngah dah loih kei ka khawm man ttheu lo pi. Tuvek ih zalen zetih tonawk hi a va har ve ti” a rak ti. Sui Rem cun mitmeng phawlek takin a lu tlun zawnih mi pahnih sawnaw cu a hon zoh. A mitmeng ah thiiknak a tel ti Fala nu in a hmuh veten Cung Sang kut a kaihmi a thlah ih, “Aw…. Himi maw na nupi?” tiin a von sut. Cumi lawngin Cung Sang cu a thawthawt ding a hon mangngaih ih, “Aw… Si. Ka nupi, Sui Rem a si. Aw, Sui, anih hi Thiang Thiang a si.” Tiin Cung Sang cun pakhat le pakhat theihterawknak a von tuah. Sui Rem cu a kut Kinlan parah suangin,\n“Aw, nangmah maw Thiang Thiang? Na hmin cu ka theihnak a reipi zo nan tulawng ka lo hmu” a von ti. An pahnih in halhsiknak ih khat mitmeng thawn an hnihsan aw. Cung Sang cun,\n“ To awla, Thiang Thiang, ziang na ei ding?”\n“Aw, khinah rualpi pawlin in hngak, Thaisun hnattuannak ah kan tongaw sal ding pam. Ka feh ding maw” a ti hnu ah a fehsan. Sui Rem cu a Sabuti ei lai a cawlih a bag a lak hnu ah a feh.\nInn an thlen in Sui Rem cun a bag cu tohkham parah a sepih a khel khatlam le khatlam ah a kut suang tahratin a dungih ra a pasal Cung Sang cu a rak dinkham. Lamzin tluanah Cung Sang cun a nupi a be tum rero nan Sui Rem cun biak thiam lo dingin inn thlen tiang a feh lan vivo. Sui Rem a thawthawtdan in a thinheng tuk ti a theihtheih. Thinhengnak le thiiknak rawi-aw a mithmai cun a mawinak zaten a tithim thluh. Cung Sang hrangah cuih mithmai cu sahrang hriamhrulhmi tongngah a bang. Ti kherkhoten a nupi cu a hei naih ih,\n“Sui, Thiang Thiang thawih kan biakawk ruangih na thinheng a si ahcun ka lo simfiang ding”\n“Hmm!!!! Ziangtin maw simfiang na duh? Ka ngai hnik pei cu!”\n“Hi hlanah thuhla kan rak nei ti cu a dik ko. Asinan atu ahcun nangmah thawn nupa kan si zo si. Thiang Thiangin lo hmuh le lo ton a duh thei tuk nan caan remcang a um lo ruangah….”\n“Cawl! Caan remcang a um lo ee? Keimah ton a duh thu veiziat a lo sim zo?! Cumi lo sim dingin veiziat nan tongaw? Ka thinhengnak hi ziangruangah ti na theifiang lo piin thuhla simfiang I tum cu na hnokter tum sawnsawn. Ziangah maw hmunkhat ah hna nan ttuan tlang ti thu I sim lo?”\n“Hmunkhat ah kan ttuan lo pi”\n“Asile, ziangah hnattuannak ah kan tongaw ding a lo ti? Cun…”\n“Cun? Ziang maw?”\n“Nupi nei zo ti a theih kerkermi nunau pakhat thawn kinlan pakhat ah rawl a ei zikmi mipa ih kut a kai timi cu????”\n“Aww…. Khakha cu a nauhak lai ihsi U vekih I zohmi, I hnoh thei tuk ruangah a supaw thei ttheu lo ih si. Zianghman phundang ih ruah ding a um lo”\n“Asile ziangah hnattuannak ih tongawk ding a lo ti?”\n“Aw, an hnattuannak cu dawrttek tampi nei an siih a hlan ahcun hmun dang dawrah a ttuanih tu kha kan dawr hmai cekci ah minung an daihawk lo ruangah a ra tthawnmi si. Zarhkhat lawng a si lai. Sui, nangmah pakhat lawng rori hokhaw ka lo duh. Ka lo duh ruangah ka lo nei a sisi. I zum aw maw”\n“Hmm…. Tu veikhat cu ka lo zum.”\n“Hee… Ka lo duh tuk Boihte.” Tiin hni phahin Cung Sang cun a von pom. Sui Rem cu hni cuang lo’n Cung Sang ih ttang sungin talsuah a tum. Asinan Cung sang cun duat takin Sui Rem ih khabe kai phahin a hei hngialih Sui Rem khal um thei nawn lo’n a hong hni. Cule Cung sangih ttang sungah a vong bek hlenhlo. Cun, Sui Rem cu thil pakhat hon mansuahmi nei ti theihtheih zetin Cung Sang ttang sungih bek a lu cu a hon tungih,\n“ Ee, zanlam kha ka rual nu in mo thuam zoh in sawmmi ka hngilh zikte. An mopuai sawmnak ca design ding khal kha kanmah in ring kha”\n“Aa…. Singai ti. Tu nazi paziat?” tiin Cung Sang cun a ngel a von zoh hnu ah\n“Aa… Kan feh cih ttul”\n“Aw. Phone ka ko ta ding” tiin Sui Rem cun phone a hmet.\n“Hello…. Vangte, in hngak zo maw? Tu inn in kan ra ding maw”\n“Aw… Hihi…. Innah thil hngilhmi ka nei ih ka ra la duak. Tu inn in kan ra ding. In rak hngak hrih uh maw”\n“Aww…. Kan ra cih kan rei lo ding kha”. A phone cu a bag ah a san salih “Feh kunguh” tiin An pai’ kut kaiin an feh. Mo puan sannak dawr ihsin Vangte le a pasal ding Piang Piang cun an rak hngak. Dawr sangka an luh zawngah Cung Sang ih phone a ra.\n“Ziangtin ee?! Khuitawk ah?!”\n“Awaw…. Ka ra ding maw. Ka ra cih ding”. Cung Sang ih phone biak ‘aw’ theitu hmuahhmuah thinphannak ih khat hmithmai an pu thluh. Sui Rem cun,\n“Uu, ziang thu saw um? Ziang thil saw cang?”\n“Lian Lian paisa kuat dingih a feh lai Gangster pawlin a paisa an lon hleiah an tuahmawh a ti. Ka va feh ding. Vangte, kei ih zohpi cu nan ttul lo pam ti aw”\nVangte khal cun awsuah baibah zetin,\n“Aw…. Ttul lo” a rak ti. Cuveten Cung Sang cu a suak vurvo cih.\n“Khuitawk ah? Uu!!!!” Sui Rem cun thinphang nawn in a hei auh ih,\n“Sui, thilumdan ka lo sim sal ding. Tuizan cu nangmahte na um ttul ding a bang” a ti hnu ah zinkel lan in a liam cih.\nVangte hrang mopuan hril an ttheh in mopuai sawmnak ca hrang design an pol. Sui Rem cun zohman ih sawmnak ca design ih an hman dah kel lo design thar a polsuak. Asinan a man a khung nawnih hmaisong phahin a zoh. Vangte ih pasal dingmi Piang Piang cun, “San sung veikhat tthitumnak ah Ka duhdawtmi Vangte ih lung tling ding rori ih tuah ka duh. Ziangzat a si khalle ka lungkim” a tiih an hni tlang hmurhmo. Sawmnak ca hrangah a Senpal(Pink) coulor , Apple pung a si dingih a kil le a kilin pathri sen thawn thluahin a laifang ah sihphelh in tuah dingin an lungkim. An thutum an ttheh thluhin thaw suak zetih zanriah ei tlang an tum. Cu zawng cekci ah Sui Rem ih phone a ra. A pasal hnen in a siih hni phahin phone a von kai.\n“Hello… Uu, Mina cu ziang a bang? Ziangah tulawng in ko? Zanriah ei kan feh zik hokhaw”\n“Sui, Ka phone battery a rak cemih ka lo ko lohli thei lo. Tuhi Johor ah kan um. Ziangkhalle hitawk ah unau sungkhat dang a nei fawn lo. Zan hnu ih ra tlun ding khal a cang thei lo lala ruangah tuizan cu nangmahte rak um ko aw maw.”\n“Aw… Ngah ko ee”\n“Sui, taksa hrek tlukih duhdawtaw kan si na thei ko. Phundang ah in ruat hlah aw maw”\n“Aw, ka theithiam ko. Zianghman poi lo hokhaw. Na rualpi tthabik a si ka thei ko si. Cutlukih simfiang ka ttul lo. ”\n“Aww… sile kha zanriah cu khatin va ei ko uh”\n“Aw… Nang khal rawl tthaten ei aw maw”\nSui Rem a thawpi a thaw. Vangte tei’ pahnih cun thuhla umdan an sutih a sidan vekin a sim thluh. Zanriah einak lam pan in an feh lai-ah rinlopin “Sui Rem” tiih kawh aw an thei. An pathum in aw a ratnak lam an hei zoh cu tlangval tuak thiauthi pakhat, hmel pheng nawn, hnisiamsiam in an hei hmu. Sui Rem cun, “Hey!!! Rin Thang, Ziangtik ah maw na ra thlen?” tiin hlimnak ih khat mithmai thawn a hei sut. Vangte le Piang Piang khalin, “Rin Thang!!!! KL na ra ngaingai maw?” an rak ti ve. Rin Thang cun, “Umm…… Thaisun ka kirsal ding” a ti cun Sui Rem a mangbang tuk. Rin Thangih mitmu sung ihsi theihfiang tummi nei in,\n“Khuitawk ah na kir ding? Ziangah kumhnih sung rori I pehtlai loin na um? Khui na hlo? Ziangah atu ka hmaiah na ra langih thaisun na hlosal tum lala?” tiin leh cawk lo thusuhnak a hon tuah. Rin Thang cu pan siamsiam ih a retmi a mithmai cu a kelten a hni siamsi lai thotho. Duhnung takin Sui Rem cu a von zoh ih,\n“Hlapi ah si lo. Penang ah ka kir ding”\n“Penang ah ee???????”\n“Ziangtik ihsin Penang na thleng?”\n“Kum khat a kim zikte thlang”\n“Ha!!!! Cumi rori in rak pehtlai lo hrimhrim in na um thei dan!”\n“Umm……” Rin Thang in sim duhmi a nei nan a ttongsuak ngam lo. Vangte cun thilumdan theithiam zetin,\n“Hey… Rualpi tongaw tla cu kan ei tlang ding si. Ra uh” tiin a rak tiih an zaten Zanriah ei tlang dingin dawr sung an lut thluh.\nAn tlawngkai lai thu pawl relin an hni an khek. Nuam zetin caan an hmang. An zaten tlawng rak kaitlang dah an si. Vangte le Piang Piang cu tlawngkai lai ihsin an rak duhaw nan an innsang lamih lungkim lohlilonak ruangah an rak hlaaw lawk. Malaysia ah an tongaw salih mah le innsang hrang theitawk an zoh hnu ah atuih innsang khat din an tummi a si. Tucun khatlam khatlam sungkua khalin an lungkimpi thluh zo. Rawl an ei lai, nuam zetih thu an rel rero lai ah Rin Thang cun a thupten Sui Rem cu a zoh, a bih thup ringring. Sui Rem cun,\n“Rin Thang, Fala na nei hrih lo maw? Na nauhak nawn lo hokhaw”\n“Ka nei. A rei hlanah sawmnak ca nan dong men thei”\n“Si maw? Na fala cu ka va tong caak ve! In tongter aw maw”\n“Nan pa khal ka hmu duh ve si”\n“Na hmu tuk lai ding”. An thurel thawt laitak fangah Rin Thang ih phone a ra. Rin Thang cun, “Malten maw” tiin a rualpi pawl a ti hai ih an tonak ihsi khatlam ralah phone a va biak. Sui Rem cu a hni ih “A fala si tengteng ding” a hon ti. Vangte cun Sui Rem ih kut von thai phahin,\n“Hey…. Rin Thang ih mitmeng khi fiangten na zoh maw?”\n“Rin Thang cun a lo duh tuk lai hokhaw. Yangon kan um lai khalah a lo duh thu a rel ringring. Asinan pasal na nei ti a theih hnu ah Sui Rem in ka thuhla a lo suh asile fala a nei tiin simuh in ti. Tuih a rat ding khalah in rak sim thotho”\n“Hey… Vangte, mani ih thil cangng cu mani ih ta a si. Ziangtik hmanah a thleng sal lo ding. Rin Thang le kei ih duhdawtnak cu mani ih thil a si zo. Mani in a liampi zo”\n“Hmm…… Nangih hrang ahcun mani ih thil a si men ding nan anih cun tu khalah a lo duh tuk lai.”\n“Vangte!” a hon ti zawngah Rin Thang a ra thleng. Sui Rem cu a tonak in a dingih, “Washroom ka feh ta ding” tiin a suak cih.\nSui Rem ih hnathlam ah “Nang ih hrang ahcun mani ih thil a si men thei nan Rin Thang cun tu khalah a lo duh tuk lai. Sui Rem in ka thuhla a lo suh asile fala a nei tiin simuh in ti. Tuih a rat ding khalah in rak sim thotho” tiih Vangte’h ttongfang pawl an rong thang ciamco sal. A lu a thing. Kut kholhnak basin parah a kut a kholh rero laiah a kiangih a theihmi ttongfang cun a thihri an cawlter dukdi! A kiangah fala pahnih an biakawkmi a theihmi cu, “Tuisun ih kan hmuhmi kha Thiang Thiang a si ko ti? Ziangtik ah saw KL a rat? Cun, ziangtin saw Cung Sang thawih motor pakhatih an luh tlang? An motor tomi khi le Johor lam pan in a feh fawn. Ziangah Cung Sang ih nupi teh a tel lo?” tiin pakhat cun a hmuhmi fiang thei lo takin a ttong. A kiangih mi pakhat sawn cun,\n“Thei ve hlah.”\n“Thiang Thiang khin Cung Sang a duh ringring lai a bang. Tuisun motor an luh zawngih a kut a kaihdan tla kha!”\n“Aa…. Cung Sang cun a nupi cu a phauhpian san lawmmam zik lo. Kannih in mi nupa karlak thu kan va relsak thei lo pi. Kan hnattuan khal a si lo. A nupi ih lungkimnak thawih an feh si sehla teh zo saw thei?”\n“Si ve ko ti aw”. Sui Rem a thihri pawl an hit cum co! Washroom ihsin a suak ih a phone cun number a hmet ciamco thlang. Veithum tiang phone a luttlang nan kaitu a nei lo. Fala pahnih ih biaksawnawk kha a dik ding a phang. Thiang Thiang le Cung Sang cu nauhak lai ihsi komaw an siih an upat hnu ah Thiang Thiang cun duh ngai in a duh nan Cung Sang in nau vekin a zoh thu cu Sui Rem in a hna tlem lo khopin a theihmi thu a si. Tuvek tikcu ah, KL ihsin Johor tiang motor pakhat an to tlang. Cumi sung hmuahhmuah a pasal in phone a ko lo. Johor an thlen hnu pi lawngah phone battery a cem ruangah a ti. Cumi cu Sui Rem cun a pasal in phuahlam a hawl menmen ah a ruat. A ttah a suak tuk. A phone a hmetsal, a lut purpi lala. Kaitu a nei. Sui Rem cun ttong baibah zetin,\n“Uu… Ziangah tulawng phone na kai? Na fala hlun Thiang Thiang thawn nan fehtlangih na nuamawk tuk si pei cu”\n“Uu…. Ziangah na ttong lo? Ziangah Thiang Thiang thawn nan fehtlangmi cu in sim lo? Ziang thu hman I sim loin nuam na cen zik maw? Na rualpi tthabik a si ruangah ka lo theithiam tukih keimahte I tanmi khal ka lo ngaidam. Asinan Thiang Thiang thawn nan fehtlang timi cu ka lo ngaidam thei hrimhrim lo!”\n“Pi Sui Rem, na thinsup aw.” Nunau aw a si. Sui Rem a thir dukdi. Cule Meisa kang bangin a thinglung an alh hluahhlo. Ziangtin umngainak a thei lo.\n“Hey… Thiang Thiang, ziangah kan pa ih phone cu na kai”\n“Na thinsup. Thinhengnak in nun a tawiter thei hokhaw. Hinah hin U Lian Lian accident a tong ti ka theih ruangah zamrang takin ka rak tlanih….”\n“Tawk! Cawl aw. Nang lo biak ka paih lo!”.\nSui Rem cun phone a thlak. A dinnak ah mitthli thawn a ding cercer. Cule nuamteten a vong to ih a mitthli dok thlurthlo nan awsuak in ttap lo’n a hmai a hup. Culai fangah a liang ihsin mi pakhatin a ron kai. A lu tungin a hon zoh. Rin Thang a rak si. Kiangkap ah zo an um ti khal zoh nawn loin Sui Rem cu Rin Thang ih ttang sungah a va betih a ttap. Rin Thang cun nauhak aa bang a ttang sungih bekih ttap rero Sui Rem cu fek zetin von pom bet tahratih duat takih von hnem a duh nan a thluakih thutheihnak cun a rak dawnkham tuk ruangah Sui Rem ih phurhsam ah thapeknak le hnemnak langternak ah a kut zaphak thawn a von beng phekpho…………\nPeh Leh Ding…………..


Hringtu A Nu Pawngsualtu, Thattu, A Lu Tantu Mipa Cu Rualpi Ṭha Ah Ava Tuah – Meifar\nHringtu A Nu Pawngsualtu, Thattu, A Lu Tantu Mipa Cu Rualpi Ṭha Ah Ava Tuah\nJanuary 4, 2022 admin Leitlun 0\nKum 24 mi Jennifer cu hngakṭah runinn ih thanglian a si ih a upat hnuah hringtu a nu a hawl, arak umnak Children’s Home Society of New Jersey ah ava feh ih a nui thuhla cu a zingzoi.\nHringtu a nu cu hlawhhlang a si ih December 2, 1979 zan ah misual hminthang an timi Richard Cottingham in a that thu a theisuak. Nunau pakhat thawn Hotel room sungah a that, an lu a tanbul ih an kut khal a tan. Tuini tiang an lu hi an hmu nawn lo, cun a nui ruak kiangih um nunau pakhat ih ruak cu zo a si ti tuini tiang an theithei hrih lo.\nRichard hi misual hminthang a si nan tualsung palik pawlin an kai thei dah lo, vei tampi cu zuri, motor mawngdan diklo tivekin an kai nan an suahsal ṭheu. Mifel le miṭha zet vekin a lang ruangah zohman in misual a si ding ti hi an zum lo, a nupi thawn an ṭhenaw zo ih a nupi cun a thluak lam fehdan a diklo a ti.\nNunau a pawngsual ih a that ṭheu, tulai vekin zingzoinak ṭha, CCTV tivek arak um hrih lo ruangah tualsung palik pawlin an kai lohli thei lo. May 22, 1980 zan ah fala pakhat a lei ih hotel sungah an riak, that dingin a puahcok rero laiah fala cu a tlansuak thei ih hotel hnaṭuantu pawl hnenah a thilton cu a sim thei.\nCutin hotel hnaṭuantu pawlin palik pawl an ko lohli ih an kai ngah, a sulhnu pawl an zingzoi tikah minung 11 a that zo ti official in an phuang. Amah cun mi 85 maw 100 hrawng a that thu a phuangaw nan a thatmi pawl ih thuhla cu a cipciar in an theithei hrih lo. A thatmi pawl cu an lu a tan, an kut le ke a tan ih an sungril pawl a urkang ṭheu.\nṬhenkhat cu an pawhte a tansak ih an hmai ah a ret, an lu a tanbulmi pawl cu tuini tiang an hmu thei nawn lo. Ṭhenkhat a thatmi ruak cu tuini tiang zo an si ti khal an theithei lo, palik pawlin an kaih hnuah nunau tam zetin anmah pawngsualtu a si thu an ra phuangaw supso ih thubuai tampi an orhter.\nZiangruangah hitin hlawhhlawng pawl a that ṭheu ti cu a phuangaw duh lo ih an zingzoi rero lai, nunau a hremmi pakhat in, “Nasa zetin in hrem, ka pawhte hmur khal a keutan zikte. Mihlothlau nu! hlawhhlang na si ruangah na sual man cu na tuar ding. Midang khal an tuar rero zo’ tin in hringhro rero” tin palik hnenah a phuangaw.\nJennifer in a nu thattu cu palik pawlin an kai zo ti a theih ruangah aumnak thawnginn sungah ava feh ṭheu ih ṭha zetin a pehtlaih, an tongawk ringring hnuah rualpi ṭha ah an cang ih an capoh aw ṭheu. Kum 75 kim zo Cottingham khalin rualpi ṭha vekin arak pehtlaih ve.\nJennifer in, “Ka thinlung ka ti kau ih nel’um zetin ka va tong ṭheu, a hrangah zalennak ka pe. Hitin ka va pehtlaihnak cu ka nu ruangah a si, ziangruangah ka nu a that ti hi theihsuah tengteng ka tum rero lai. A thatmi nunau pawl hrang le ka nu hrangah tualthattu cu rualpi ṭha ah ka va tuah. A thilsuah tuahmi pawl khal in sim rero zo, thubuai 75 cu kan haisuak thei zo ih ka nu a thatnak san hi theifiang ka tum. Ka nu thawn kum 2 lai an theiaw zo thu tla in sim thei, ka zingzoi suak hlanlo cu ka buapi vivo ding” a ti.\nRalhrang In ‘Kanpetlet Raltlan Pawl Nan Ra Kirsal Lo Asilen Nan Inn Kan Lo Lonsak Ding’ Tin An Hringhro\nLeitlun Ih Hmin Saubik Cu A Birth Certificate Khal Saupi In An Tuahsak


Messi & C.Ronaldo Thuhla Ah Mbappe – Times Of Chinland\nMessi & C.Ronaldo Thuhla Ah Mbappe\nPSG hmaitlan Mbappe cu France Football Magazine in hmaiton thusuhnak a nei ih C.Ronaldo le Messi thuhla an suh tlunah pakhat khat sawn duh an hrilter.Asinan,Mbappe cun C.Ronaldo le Messi ah pakhat sawn hril ih pakhat sawn ret niam cu thildik a si lo tiin simfiangnak a nei.\nMi tampi cun Mbappe hi Messi le C.Ronaldo san hnu ih Bawhlung leitlun uktu dingah an beisei zetih mipi beisei bangin Mbappe khal a lek tha hrih zet.Asinan, C.Ronaldo le Messi bang lo zetin daan le dun a nei tha lo ih red card le yellow card a ngaina zet cu mipi in an mawhthluk rero zo.\nMbappe cun ,”C.Ronaldo le Messi ah duhmi pakhat cu ka hril theituk ko,Asinan pakhat sawn vial hril bangta sehla hril lomi pakhat ih hlawhtlinnak cu zianghman ah kan ruahsak lo tinak a si ding.Mi thabik pahnih ah pakhat vial hril dingin diknak kan nei lo.Culawng a si lo ,Messi le C.Ronaldo ah pakhat sawn na hril asile na hril lomi ih hlawhtlinnak cu na hmuhsuam sak thawn a bang aw.Ka nauhak lai ahcun an pahnih khaikhinnak ka nei ringring nan ka upat hnu cun ka ruahnak ka thleng vuarvi a si,” a ti.\nMbappe hi tui season khalah PSG hrang a lek thazet ih European Golden Shoe hrang Messi naihbiktu le zuam theitu pakhat a si.


Aungbali £7 Million Lenglo A Poh Ngah, Asinan Arak Thi Man – Meifar\nAungbali £7 Million Lenglo A Poh Ngah, Asinan Arak Thi Man\nMarch 4, 2022 admin Leitlun 0\nScotland, Glasgow khua ih um pacang kum 59 mi Andrew in aungbali a lei ih a poh ngah nan amah in a poh ngah le ngah lo khal a theithei nawn lo. Andrew cu vanduai thlak zetin an kaiten ihsin a tla sual ih a hngawng ruh a siatsuah aw.\nSiizung ah caan reipi sung an tuamhlawm ih ṭhah lam pan thei nawn loin a thi. A thih hlante ah a aungbali leimi ticket cu a fanu hnenah a kuat, a fanu kum 32 mi Lisa in a pa a thih hnuah a pai pekmi aungbali cu a zohdik sak ih £7.9 million a poh ngah ti a thei.\nLisa in, “Aungbali a poh ngah ti ka theih veten ka riahsia tuk, aungbali a poh ngah thu ka sim cak tuk nan amah aum nawn si lo. A aungbali poh ngahmi a cen thei lo cu ka riahsia tuk, aungbali a lei pekte ahcun ka ral hnihsan ciamco ih ‘Ka poh ngah tikah cun na hni nawn lo ding’ in rak ti.\n“Ka pa, na rak ṭong dik tuk. Aungbali na poh ngah ih ka hni thei lo, ka ṭap sawn sokhaw” a ti. A aungbali poh ngahmi cu a fanu tei innsang in an va lasuak ih a pai tumtahmi vekin an hmang tum thu media hnenah a sim thei.\nThazang Nem (Miphun hlo ko tuah theitu)\nThlalang In A Fala Hlun Ih Mit A Sunkuai Tum, Mipa Dang A Zoh Thei Nawn Lo Ding Ruahsannak Thawn !


Thil Tha Sawn Na Tuah Thei - Chinland Today Media\nThil Tha Sawn Na Tuah Thei\nApril 12, 2017 11:28 pm·0 comments\nZinglam ih zung feh ding in Mr. Khanna a tim a tuah thluh rual ah a nu pi cun cumi ni ih sawp ttul mi hnipuan mallai cu hnipuan sawpnak ih ret phah ding in a sim. Mr. Khanna in, “Ziangah?” ti ih a sut tikah, a nupi cun, “Kan hnenum hi tuini cu a tunu hnenah a feh tum. Bus khelh ding in zingte’n a feh a ttul ih, ni hnih sung a va cam ding,” tiah a sim. Mr. Khanna in, “Ni hnih sung khuiah a feh ding?” tiah a sut sal. Cutikah a nupi cun, “Thaisun khi a tunu ih suahcam a si. Curuangah va lompi ding le can va hmanpi ding in a feh zik,” tiah a sim. Mr. Khanna cun, “Awle, ngah ko,” a ti ve.\nAsinan a nupi cun a ttong a peh ih, “A dang pakhat a um lai. Laksawng ah Rs. 500 pe sehla a ttha pei maw?” tiah a sut. Mr. Khanna cun, “Tu ahcun ziangruangah? Christmas can ah kan pe ding si,” tiah a sawn. A nupi cun, “A si ko nan, a hlawh hi a daihcang aw lo zet ih, tui ttum hi a tunu va tlawng ding a si fawn. Thilri man a kai vivo fawn ruangah sumpai a nei daihcang lo tla a si thei. Laksawng kan pek belh ahcun a daih aw deuh ding ka zum,” tiah a sawn.\nCutikah Mr. Khanna cun, “Duat, na thinlung a no tuk ih, donhar mi na ngah tuk a si kha,” a ti. Asinan a nupi cun, “Phang hlah aw, pizza ei ding ih kan vahsuah ding kha ka tthulh mai ding. Cuti’n laksawng ah Rs. 500 cu kan pe thei ding,” a ti. Mr. Khanna cun hni siamsi phah in, “Ka kaa sungih lut zo mi pizza phorhsuah na man zo a si cu….A ttha ko, pizza phek ruk sungral ding khop ih tuah na duh mi cu tuah ko aw, a ttha si ko,” tiah a sawn.\nNi hnih a rei hnu ah an hnenum cu a ra kir ih, zial a thenfai rero. Mr. Khanna cun tohkham ih to phah in, “Na tunu thawn can nan va hmang nuam maw?” tiah a sut. Hnenum cun, “Aw, ka pu, hmang nuam tuk lawlaw. Ni hnih sungah Rs. 500 kha ka hmang thluh!” tiah a sim. Mr. Khanna cun, “Taktak maw! Ziangtin Rs. 500 rori na hmang cem lohli?” tiah a sut sal.\nHnenum cun lungawi zet ih hni siamsi phah in, “Rs. 150 thawn ka tunu hrangah hnipuan zun khat ka lei. Rs. 50 thawn mutthai ka lei ih, Rs. 100 cu bus ticket hrangah ka hmang. Rs. 50 thawn ka fanu hrangah faute ka lei ih, Rs. 50 thotho in ka makpa hrangah taikhap ka lei. A tang lai mi Rs. 100 cu tlawnginn ih ttul mi khedan le cahnah pawl leinak ding ah ka tunu ka pe,” tiah a sim.\nMr. Khanna cu a mang a bang. Pizza phek ruk thuhla a vun ruat sal. Pizza phek khat cio cun a ruahnak an run luahkhat vivo. An hnenum ih paisa a hmannak le vei khat ih an ei cem ding mi pizza ih tthathnemnak pawl a vun khaikhin. An hnenum in an innsang ih minung hmuahhmuah hrangah thil a lei ih a tunu ih suahcam a hmanpi thotho dan vun ruat in mak a ti tuk. Cumi hmuahhmuah cu pizza leinak man fang a si fawn. Cumi ni ahcun thil thar pakhat a hmusuak rori.\nKan hlawhsuah mi sumpai hi kanmai’ lungawinak ding hrangih hman theinak kan nei thluh ko. Harsa zet ih na hlawhsuah mi sumpai na hman dan thu ah midang in iksik theinak an lo nei lo. Asinan sumpai na hman dan kha tthahnem deuh, sunglawi deuh le man nei deuh ding ih tuah na duh a si ahcun a tlun ih na siar mi thuanthu hi vun mang suak ttheu aw. Na tuah tengteng ttul mi cu a si hran lo nan, tthatnak na tuah mi fatakte in mi pakhat ih nun kha kalhmang tampi in a danglamter thei a si ti cu va hngilh hlah.\nSirhsan: Ngantu theih lo mi ” Your Chance of a Greater Good.”\nSirawk A Tthathnem Lai ah


New Delhi Raltlan Pawl In Don Bosco Duhlonak Langter - Chinland Today Media\nNew Delhi Raltlan Pawl In Don Bosco Duhlonak Langter\nSeptember 11, 2012 12:55 pm·2 comments\nTuni 11.9.12(Tue) ni zinglam nazi 9 ihsin 11:15 tiang India khawpi ih um Chin raltlan mipi 150 hrawng cun DCCF ih hohanak in Don Bosco Ashalayam (DBA) zunghmai rori ah mipi pumkhawm in sandah an piah.\nDBA cu New Delhi ih um Chin raltlan pawl bawmtu dingah Dehli UNHCR ih retmi a hnatuanpi pakhat a si. Cutawk ah raltlan tampi cu hna an tuan, tlawng an kai ih tonglet in an um. Cumi lakah Chin pawl tla 110-120 hnakih tam in hna an tuan. DBA cun department a phunphun a nei ih atu ih sandah a piahtu pawl hi a hleice in IGA timi Income Generation Activity pawl an si.\nHnipuan a phunphun in an tuah an tah an thit. Hlan ahcun DBA in IGA pawl cu an pumcawmnak dingih tawkzawn in hlawh a pek ih tukum sung ahcun an pumcawmawknak hrangih a maltuk ngaingai mi hlawh lawng an pek thlang. Cumi ruangah lungkimlonak langter in sandah an piahnak cu a si. Cumi sandahpiahnak cu DCCF in a hoha ih DCCF sungtel community zate ih hruaitu tampi, IGA ih hnatuan pawl le an inn sungsang pawlin thathozet in an tel.\nIGA hnatuantu pawl hmuahhmuah cun tuni cu DBA ah hnatuan dingin zohman in an ra lo. Sandanpiahtu mipi in DBA in IGA hnatuantu pawl tlunih an thiltuahmi duhlonak langtertu dingah kutken catlang tete an thlir cio ih thawmvang um loten dai thepthep in an ding. DBA ih bawibik an pinu cu zung hmaiah a suak ih, “Ziangah hivek in nan um? UNHCR le DBA karlak ih kan thutiam le kan DBA ih policy pawl cu kan thleng thei lo a si,” tiin a ti.\nAsinan Chin mipi le DCCF hruaitu pawl cun eltai zawngin siseh remrel zawngin siseh zianghman letnak an tuah lo. Cun DCCF president Pu Tin Duh in mipi hnenah thutawi simnak a nei ih mipi in lungawizet in zabengnak thawn lungkimnak an langter a si. A netnak ah mipi cun “IGA” “STOP, STOP!” le “Don Bosco” “STOP, STOP” tiin veihnih veve an au ih sandahpiannak cu an cawl a si.\nCutheh ah an zate a dai le a sa in khawmnak an nei. Cumi ahcun DCCF hruaitu, Community hruaitu, IGA hnatuantu pawl cu pakhat le pakhat thazang pekawknak, thuron pekawknak le Chin kan sinak le raltlan kan sinak pawlah thinlung ret in lungrualnak tam sinsin an nei theinak dingah tonkhawmnak reilote sung an nei ih mai inn cio ah an tlung a si.\nCun DCCF le Community hruaitu hrekkhat pawl cu hmunkhat ah meeting thurel tlangnak an nei cih in thaisun ihsin Don Bosco Ashalayam boy-cotnak cu kan thok a si tiin lungrualzet in thu an relcat tlang a si.\nDCCF cun ziang ruangah DBA cu sandah a piah timi thuhla tawi an suahmi cu a hnuailam ih ta vekin a si.\nREONS WHY PUBLIC RALLY AGAINST DON BOSCO IS BEING ORGANISED\n1. It is very difficult to make meeting with DON BOSCO officers and staffs even if prior appointment has been made.\n2. The financial aid to Refugees provided by I.G.A. is unfair in its administration processes, so, we demand justice.\n3. Top-up provided to the needy Refugees working in some company was previously Rs.2000 per month, but now, it has been reduced to Rs. 1000 per month. So, we demand justice.\n4. Some informations given by DON BOSCO officers and staffs to Refugees are often untrue statements, therefore, we count such response an insult to Refugees.\n5. The services rendered to refugees by DON BOSCO Doctors are against humanity, so, we demand Humanity, Equality, and Impartiallity.\n*Therefore, we do not require an N.G.O. interference between U.N.H.C.R. and REFUGEES.\nBy: DELHI CHIN COMMUNITIES FELLOWSHIP(D.C.C.F.)\nCT palai cun DCCF president Pu Tin Duh le a dang pawl a tong ih IGA hnatuan hrekkhat pawl tla a kom. Cumi a hmuhtonmi pawl cu a hnuailam ah tarlang a si.\n1. Hlan ahcun DBA ih IGA pawlin nikhat ah nazi 12 an tuan ih Rs. 240 an ngah. Thlakhat cun Rs. 4800 an ngah thei. Cucu pelhmiah loin tuan lawngah a si.\n2. Tu ahcun nazi 8 le khuai sung lawng tuan a ngah ih nikhat ah Rs. 170 an ngah. Thlakhat cun Rs. 3400 a si. Cukhal cu pelhmiah loin tuang lawngah a si. Pelh loten tuan thei hmanah acozah zungpitni vei 2, 3 lai a um. Mai poimawh le zung feh tul pawl cu rel nawn loin.\n3. IGA ahhin Chin mi 75 an tuan. Inn luahman ah Rs. 2500 hi a malbik a si. Electric bill ah Rs. 500 ihsin Rs. 1500 a si. Vai inntek pawlin an duhzat an dil theibet hrih. Cumi pawl cu thlatin cemliammi a si.\n4. DBA ah tlawng a kaitu nauhak kum 16 hnuailam pawl khal nikhat ah nazi 9am-5:30pm tiang hna an tuan ter ih nikhat ah Rs. 80 an pek. An ra lo ahcun pek a si lo.\n5. Top up cu thlatin Rs. 1000 an pek ih hminpek ihsin thlakhat a kim lo ahcun a mal teten an pek. Veikhat veihnih company ah na pelh tamtuk tiin a malte lawng an pek hrih. Cumi top up khal cu an duh caancaan ah DBA ah pek loin bank, Federal Bank, ah mahte feh ih lak dingin an tuah. Hnatuan pelh, lamzin fehtlungnak sumpai cem in an tuah hrih.\n6. DBA ih IGA hnatuantu pawlin an hlawh an khopkham thei lo tilai ah anmah vai kala hmunphiattu pawl cun Rs. 7000 lahkha an ngah.\n7. DBA in hnatuan thei lo taktak pawl bomnak dingah department vekin tuanvo laktu an ret ih an ra pan caan ah cumi officers zung hnatuan pawl cun bawm theimi kan nei lo an ti san.\n8. Cun S.A. bawmnak dil dingah appointment lak hna khalah caan reipi thla tampi ngak a tul.\nHimi pawl hi DBA tlunih mipi ih au aw hrekkhat lawng a si hrih. CT palai in DCCF president Pu Tin Duh thawn a ton tikah Pu Tin Duh cun, “Tuni ih kan Chin mi pawl kan lungrual vek hi ziangtik lai hmanah ka hmu dah lo, hivek in lungrual ding khalin ka zum ban lo. Hivek in kan lungrual sung poh cu nehnak cu kan ta,” ti’n a sim.\nDelhi ih Raltlan HLawhaw Pawl Bank Card An Dawng\nDon Bosco le Community palai pawl Youth Club thu rel khawm\non September 11, 2012 at 4:09 pm\nDelhi um kan Laimi raltlan pawl uar nan va um ve. DBA par ih nan lungawi lo nak nan lan tir mi par ah Raltha leh thatho lungrual nak nan lantir a si.\nZiang kan tuah mi theifiang ih nan din ngam nak hi dungtawlh lo leh\nbeidong lo tei ding ngam vivo ding in tha ka lo pe a si.\nJa Nasca says:\non September 15, 2012 at 3:07 pm


Pu No Than Kap: Zei Ruang Ah Dah Nan Kan Upat Lo? – Chuncha News\nPu No Than Kap: Zei Ruang Ah Dah Nan Kan Upat Lo?\nZIANGAH IN UPAT LO?\nYangon le Magwe Ramthen tiangin Chin party kan din ti an theih veten, “Ziangah Chin Ramkulh ah din men loin kan Kawlram tiang nan party din in ram in nawr” tin Kawl party hotu hrekkhat in totlang thunuam relnak ah Capoh thungai in in sim.\nKa simve mi cu:\n“Nan Kawl Ramthen (regions) sungah Chin party kan din nan Ramthen sungih um Chin Miphun lawng sungtel (member) ah kan la. #Nannih cu Kawl um lonak kan Chinram ah nan party nan ra din ih, Chinmi members ah nan lak ruangah, Chin lakah thenawknak le hmuhsual awknak tiang a suah phah.. Kawl le Kawl party rinsannak lungthin nei an suak phah ih hnamvai le hnamhlo lamzin zawh an um vivo.”\n“A singai e. Na simmi cu a dik thei ko. Hmanseh, Kawl kanmah rori ra in Tlangram (Chinram) ah kan party kan hung din lo; nanmah Tlangmi (Chin) rori Yangon kan party hmunpi ah ra in Chinram ah party hung din uh, tin in sawm ruangah a si,” tin in sang. #Ṭong ding ka thei nawn lo. In neh. Ka lungsung ah riahsiatnak a suak.\nAw! Hi tlukin maw Phun U sive Chinpawl in hnamdang rinsannak kan neih ih mah le mah rinsan awknak kan tlaksam zo.. ti ka ruat. Ka awm ka cum. Ka thin a tur in a tur.\nKan thurel kan peh vivo. In sim bet mi cu:\n“Kanmah Kawl party hi 40 lenglo kan um zo. Tlangmi party nan komaw vivo nan kannih Kawl party cu kan ṭhenaw deuhdeuh. Kan Ramthen 7 lawngah party din in cuhaw sehla party kan tam tuk, lal cuhawk kan hmang tuk fawn ih party pakhat lawng ih Cozah din thei kan um lo ding. #Zoh hnik awla, nanmah Tlangmi Ramkulh 7 ah kan Kawl party thih ngam ih dinpitu le bawmtu nan tam ruangah 2010 le 2015 ah party pakhat (USDP le NLD) lawngin Rampi Cozah kan din theinak a si.”\nAn simmi 100% a dik ti ka theih ruangah mak tiin ka cal ka dawm, awn ring loin ka huiha ruangro!\nAw! Kawl lal cuh awknak men ah Tlangmi (Chin) kan rak buai ve rero ih an Kawl lakih kan uar deuh miin in uk theinak dingah lal Tohkham ah kan toter rero men maw! .. #Uktu lungput si lo ukmi lungput nei men fang maw kan rak si ti ka ruat. .. Lukun in khua ka ruat cuahco.\nKa topi mi Chin hotu pakhat in;\n“Nan simmi a dik. Mak ka tive mi cu Chin hmanah mifim, Bawi Upa le ca thiam sang timi rori hmanin nan Kawl party thih ngam in lo ṭantu an um laiah, nannih Kawl Miphun hrimhrim cun mi menmen leilet hnaṭuan rori hmanin Tlangmi party vote pe duh pakhat hman nan um lo.\n#Thimnakah, Chin thawn um tlang kumkhua Kalemyo ih Kawl mi men men rori hmanin Chin party vote an pe dah lo. Hihi in nehnak, mai miphun cu (party tiangin) dinpi nan thiamnak, hnam Upa nan sinak langtertu a si hmang,” tin a hmuhdan a sim ve.\nKan rualpi Kawlpawl cu an lungkim zet. Asinan an lakih pakhat cun:\n“Umhrih hnik uh. Kawl vek thotho in lungput nei Tlangmi ah nan um ve hokhaw. Thimnakah Zakhaing miphun hin anmai Zakhaing party bak Hnamdang party vote an pe lo tluk a si ti 2010 le 2015 ah kan hmu. Shan khal cu thotho. Kawl party vote petu cu rel tham lo an si,” tin a sim.\nAw! Tlangmi 7 lakah Kawl in anmah tlukih mai miphun ṭan ngam Zakhaing le Shan an um ve ti an thei ih tawk deuh lai. Ram thu ah thurelpi tlak taktak ih an hmuh mi cu Zakhaing le Shan lawng maw an si. Annih cu Kawl in an lungsung ten an upat, an zah. Kawl lakah mithmai an nei.. Chin in kan va tluk lo.. hmnnn.\nUm thei loin: “Hiruangah maw Zakhaing cu nan hua in nan do bik a bang nan kum tin paisa (budget) nan pek mi khal Kawl party 100% tluk lo ṭantu Chinram hnakin a tam sawn. A tlawn in nan tlawn a rak si hi..” ka tive. An hni lem lo!\nA fiang tuk mi cu: Miphun khat le khat do awk le zuam awknak ah hriamhrei hnakin thinlung hi a rak thupi deuh, Hnamdang in kan lungput umdan hi an rak zoh, an rak upat, an rak ṭih deuh.. ti hi a si.\nTuisi talin, Ukmi (sal) lungput maw..Uktu (Bawi le Lal) lungput kan nei sawn ding?\nKawl, Shan le Zakhaing cun Uktu lungput an neih thluh zo ruangah, an lakah a cak sawn an um hrih nan thinlung lam ah nehtu cuang an um lo. Anmah le Anmah an zah aw, an upat aw! Chin hnakin mithmai an nei, kan tluk lo. Dawt an um. An dinhmun tal ziang tikah kan thleng thei ve ding?\nKan tokhawm ban zik ah tlawmlak thil thu ah hitin ka sim hai:\n➖Kawl hotupawl in Democracy le Federal nan duh taktak asile, April 9, 1947 ih hrilawk ah, Aungsan ih party AFPFL in Tlangram ah party din in an cuh lo vekin tui hnu hrimhrim ah Tlangram ah Kawl party din in cuh ve nawn hlah uh. .. Tlangmi mipi tam sawn in anmai Tlangmi party sungih an hriltlin mi in an Ramkulh cio ah Cozah din dingin ṭan lakpi sawn uh (2015 ih mipi tam sawn hriltlinmi Zakhaing party Cozah nan dinter lo tla hi democracy le Federal dan kalh rori a si).\n➖Beidawnnak thu rel a sinan beiseinak sangpi nei in kan inn lam panin ka tlung.\nCredit: Pu No Than Kap\nMizoram Nih Covid-19 Ruangah Laimi Khualtlawnnak Bik Tamu-More Ramri Gate Pawl An Phih\nBreaking News: Hakha Khuachung In Minung (7) Cu SAC Ralhrang Nih An Tlaih Hna\nSep 30, 2021 Chuncha\nAlertRalokap Vanlawng Thantlang peng ah ai chok.\nSep 10, 2021 Chuncha\nZUALKO: Pu Lian Cin Ti Ah Pam, Tutiang A Ruak An Hmuh Kho Rih Lo\nSep 1, 2021 Chuncha


Na Nun A Buaituk Tikah - Chinland Today Media\nNa Nun A Buaituk Tikah\nDecember 9, 2009 10:24 pm·0 comments\n1 Siangpahrang 3:4-14\nMaw Bawipa, mino ka si hrih ruangah ram uknak thu zianghman ka thei lo nain, ka pa ai ah siangpahrang i cangter. – 1 Siang. 3:7\n– Daniel 11-12\n– Juda cakuat\nJimmy Carter cu US Ti Lawngpi raalkap bur ah hotu minote a si. Carter in Tihnuai Lawng raalkap bur uktu Hyman Rickover kha a rak uar nasazet ih a nunnak ah a zohtthim le a cawn mi a si.\nNetalam ah Jimmy Carter cu American President ah a hung cang. Ram hruaitu a ttuan thoknak puai an tuah hnu rei lote ah General Rickover cu White House sungah suncaw ei tlang dingin a sawm. Rickover in cuih suncaw an ei tlangnak ah, “Maw Bawipa tipithuanthum cu a kautuk, ka lawng cu fate takte a si fawn,” tiih ca nganmi thirpheng laksawng a pek. Cuih thlacamnak ttongfang cun kan nunnak lamtluan ah tuah ding a tamzia le kanmah te’n tuahthei kan si lozia fiangzet in in hmuh sak a si.\nSolomon khal in nun ti buaitu a um ti a thei. A pa David, Israel siangpahrang ih ai a run awh tikah Pathian hnenah a tlamtlin lonak a phuang aw, “Maw Bawipa, mino ka si hrih ruangah ram uknak thu zianghman ka thei lo nain, ka pa ih ai-ah siangpahrang i cangter” (1Siang. 3:7) a ti. Cule Pathian lungkimnak in mipi a hruai theinak dingah fimnak a dil (c.9).\nNa nun hi a buaituk in na thei aw maw? Olsam te’n na ti thei lomi a um lo men ding. Asinan na dil ahcun Pathian in fimnak a lo pe ding (Jeim 1:5). Leitlun hnaihnoknak nangmah lawng in na tawng lo ding.\nMizaan ihsin nitin ten zirmi kan nei,\nPathian ih a maksakmi duhdawtnak le kilvennak;\nPhurrit kan neihmi hmuahhmuah,\nIn phurh bawm zo a si ti a fiang.\nKan tlamtlin lonak kan theih fiangnak in\nPathian ih natsatzia kan pom thei ding.\nKa Hrangah A Mawi


Ngaidamnak - Hre Mang\nNupinu pakhat midang thawn an to aw aw ih a thinheng tukin “Bawi Jesu in a ngaidam khal asile kei cun ka ngaidam thei lo ding” ati mi tongkam hi ka hnasung ah reipi a cam ringring. Zumtu tampi hi cuvek cu kan dinhmun asi theu ti ka thei. Bawi Zesu in amah zumtu pawl hnenah a thupek, zumtu pawl in thlun lotheihlo in thlun ding pawl hmuahhmuah lakah “Ngaidamnak thupek” hi a har bik pakhat asi ding ticu thlarau nun pitling nei tu hmuahhmuah in an thei cio ding ka zum. Ngaidamnak timi hi mai milai mizia (nature), le thuken (principle) kalh in nun asi. Lai pacangtha tongkam cun „Pawpi cun a neh a thihpi ih pacangtha cun a tong/thu a thihpi“ ti a rak si nan Ngaidamnak cun cui pacangtha thuken khal pahtlang atul. Ziangah tile milai thuken (principle) hnakin Pathian in milai a duhdawt sawn.\nPathian in misual a ngaidamnak zoh hnik uhsi! Amai mizia kalh le thuken kalh in a nuncang mi, a tluse zomi milai cu Pathian in ziangtin a ngai dam thei? Mlai mizia le nuncan ziaza, tuahnak pawl cu Pathian fihzawng le tenumza a rak si fawn. Ziangtin cuvek mizia a nei mi milai cu Pathian in “ka fa” ti ah a ko thei? An sual a ngaidam hai maw si? Asile a thianghlim mi Pathian cun ziangtin amai mizia thawn a kalh aw mi milai cu a tang sungah a pawm thei? A bawrhhlawh mi pawl cu ziangtin a thianghlim mi thawn an um tlang thei?\nPathian in sual hi a ngaidam lo, misual a ngaidam mi asi. Misual pawl sualman cu Bawi Zesu in khross parah a peksak sawn asi. Sualnak hmuahhmuah ih man cu Khross parah pek asizo sawn asi. Khrih sungah misual cu ngaidam asi sawn. Cuticun misual cu Khrih zumnak thawng in Khrih sungah tithianhlim in a um sawn asi. Mi zokhal, Khrih sungah a um lawnglawngah a sualman pawl cu ngaidam, man peksak asi zo ih midang mawhnak khal a ngaidam thei asi. Cutin asile Pathian in sual cu a ngaidam si loin milai pawl sualman cu a peksak sawn asi.\nPathian in Khrih sungah milai pakhat a sersiamthar ih amah thawn um tlang thei dingin a tithianter tikah “ngaidamnak thupek” hi thlarau hmanrua pakhat asi. Zokhal amai unau (khristianpi) sualnak a ngaidam lo tu cu Pa in a sual a ngaidam ve lo ding. Ngaidamnak ih umzia cu, tongdang in kan sim asile, mai milai mizia kalh zawngih nun asi. Milai mizia cun a ngaidam thei lomi kha ngaidam asi.\nNgaidamnak thu thawn peh aw in cinken tul mi hrekhat lakah simduh mi a um:\n#. Ngaidamnak cu “sual pomsak” asi lo.\n#. Ngaidamnak cu sualnak theihhngilh sak asi lo.\n#. Ngaidamnak cu Pathian in a ngaidam thei mi pohpoh ngaidam asi.\n#. Ngaidamnak cu zumtu in “duhdawtnak thupek” a thun maw ti ah hniksaknak asi.\n#. Ngaidamnak cu mai tisa mizia kalh in nun asi.\n#. Ngaidamnak cu thlarau in zumtu nunah a rahsuak mi asi.\n#. Ngaidamnak cu zumtu pakhat in Pathian thupek maw amai duhnak a ngai pawimawh sawn ti hniksaknak asi\n#. Ngaidamnak cu thlarau ah mi pitling si thei dingin kan hrimrhim dingmi karbak asi\n#. Ngaidamnak cu thlarau ah pa si thei dingin thinlung timtuah nak asi\nZumtu mi tampi in Pathuan thupek „Ngaidamnak thupek“ kan thlun thei lo ruangah kawhhran tampi a kekkuai, zumtu tampi thenthek awknak a suak, nulepa thenthek awknak a suak, unau sungkhat thenthek awknak a suak, rualpitha thenthek awknak le thinlung kekkua ko duhdawt aw dah tu pawl thenthek nak a suak. Asinan, khatlamah, „ngaidamnak“ nun nei ding khalin milai thinlung cu a kekkuai theh a tul asi. Ziangah tile ngaidamnak nun cu milai tisa thinlung kalh zawngih nun asi. Hmansehla Pathian cun a kekkuai mi thinlung cu thawi nak rimhmui ah a ruat mi asisawn fawn.\nNgaidamnak thu hi mi tampi in an sim ka thei dah, keimah khal in ka sim dah, ca khalin ka ngan dah, asinan a thuk deuh deuh in theih tikah nunpi ding a rak tam sinsin.\nKan ram khrihfa ti aw pawl lakah ngaidamnak nun a um lo ruangah insang, nupa karlakah, ihkhun par ih thu-te-hla ihsin, tappi kawm, khawlak, le mibur tawn khawmnak, rualpi kawm awknak, pawlkom lakah, telephone sungah, cakuat sung, le a pawibik pulpit par tiang ihsin huat awknak milai thlarau eisiattu turnei thlisia a hrang rero. Cutin santhar mino thinlung sung tiangah huat awknak, ikfiknak, thincinnak, le ngaidam thei lonak in a eisiat ruangah mi tampi rualpi unau vekin a duhdaw aw ding, Khrih ah le miphunah pumkhat in unau vekin kutkai in bawmbawi aw tawn ding, nun hmakhua sial tlangding, ram le miphun tungding tlang ding tla riahsiatnak tlen aw tu ah an cang sawn riangri theu.\nNgaidamnak nun neih lo ruangah milai sungmuril ah hmun a luahtu, thu ttha lo le dunglam thuanthu thinnatnak, mai tlin lonak le sualnak, riahsiatnak le ninghannak ruangah mi tampi nitin lungawinak an hloh. Ngaidamnak nun nei lo pawl cun anmah le anmah an dunglam thuanthu ih an tuahsual mi parah thiam awk lonak an nei, lungsia mithmai thawn an khatih midang an kiangkap um, thuanthu, Pathian par tiangah lungawi thei loin an um theu lawng si loin midang kiangkap um hna-hnawk tu ah an cang theu. Ngaidamnak nun a nei lo tu cun midang mawhzia le amai hmakhua humhim awknak ding thu pawlin a sunglam nun a luahkhat theu fawn.\nNgaidam thei lonak nun, thincin neih nak hi laimi thlarau eisiat tu nathrik ttihnung bik pakhat asi. Mi pakhat na ngaidam lo tikah a siatnak thu in na sunglam nunah hmun kausawn a luahkhat theu, cutin na ruat mi thusia pawlin na lungsung a lo luahkhat tikah na kaa ihsin a suak mi khal thusia asi theu. Na ngaidam thei lomi kha kum reipi tiang midangin a hmin an sal tikah na thinnatnak ngaidam thei lomi a suak ih a siatnak rel ding na cak ttia ttia theu. Cuticun ikfiknak, thincin nun cun sal ah a lo tuah ih na thlarau cu tthang thei loin a lo namtlak vivo theu. Na lungawinak a lo siatsuah ih na malsawm dawn ding lamzin a lo khamsak theu.\nMi zokhal, a thlarau nun hrisel, tthang le rahttha rah thei dingin ngaidamnak nun a nunpi thei hrimhrim a tul.\nCuruangah mi zo khalin nitin lungawinak famkim, Pathian malsawm pekmi cu diriam zetin a nitin nunah a cen ih lungawi diriam nun a neih theinak ding hrang ahcun amah le amah, a Pathian, thuanthu le midang a ngaidam ih ngaidamnak nun a nunpi a tul. Cui ngaidamnak nun cu ziangvek asi ti zoh hnik uhsi!\nNgaidamnak cu Pathian thupek asi. Pathian ka zum titu, Pathian in a ngaidam zomi pawl cun hril ding kan nei lo, ngaidam hrimhrim ding kan si. Asile zo pawl kan ngaidam dingih ziangtivek canah kan ngai dam ding?\nNa Pathian ngaidam aw: Voi tampi cu, zumtu ti aw pawlin thla an cam ih Pathian hnenah an dil mi an ngah lo tikah Pathian an vuivai theu. An ttongsuak lo hmanah an lungsung ten an Pathian parah an bei a dawng theu. Mi hrekkhat in Pathian ka vuivai lo, Pathian ngaidam ding ka nei lo an ti men ding. Mi zokhal, mai kiangkap dinhmun, duh lomi ton tikah, le duh mi ngah lo tikah a lungawi thei lo tu pawl kha an Pathian an ngaidam thei lo ruangah asi. "Bawipa, na thuthu siseh, ka lo dil mi I tuah sak lo khal asile ka nitin nun le ka kiangkap ah na duh mi a famkim asi ti ka theih ruangah ka lo ngaidam, nangmai thuthu in ka nung ding" tiah mi zokhalin lungawi siamso ten an ti thei hlan cu an Pathian an ngaidam hrih lo tinak asi. An Pathian parah vuivainak a nei lai tinak asi. Na Pathian ngaidam aw, na parah ziangvek thleng dingin a siang khal asile Pathian le dinhmun, le midang zohman mawhsiat nawn hlah aw! Na tisa duh lo zawng kha na thlarau hrang thiltha a rak si ziar thei ruangah na Pathian cun na tisa nawmnak le diriamnak hnakin na thlarau nun kumkhua vanram ah na um ding khal a ngai pawimawh sawn.\nHitihin thusim tu in a dimdah;\nVoikhat cu pastor pakhat kha a fapa neihsun in a thihsan ih a tap ciamco, Pathian parah a thin a heng tuk lawman! "Pathian, ka lo rian rero ih nitin te thihnak le nunnak karlakah satan ral ka do rero na cingin ziangah saw ka fapa ilaksak! Ka fapa a thih laiah khui ah saw na um? Umkim Pathian an lo tisi ka fapa thih ding na hmu lo mawsi?" tiah Pathian a suahsalh ih a tap ciamco. Cule, Pathian in hitin a sang, "Na fapa a thih lai fang ah khan ka Fapa a thih lai fang ih ka umnak ah ka um asi." Ati.\nMidang ngaidam aw: A biktak in na duhdawtmi pawl na ngaidam hai a tul, ziangah tile na duhdawt mi pawlin an lo tuah naa thei bik. Na duhdawtnak ruangah na tuahsak mi, an hrang na pek awknak, an hrang thiltha na duhsak mi pawl an thei lo, na duhsak nak vekin an nun lo tikah siseh, na huat zawng na duhlo zawngin an nungih na duh lo zawng an tuah, na duhzawng an tuah duh lo khal asile ngaidam aw. Na Pathian hman in a ngaidam thei asi ahcun ngaidam ve aw! Na ngaidam lo asile zohman mawhsiat ding na nei lo. Na mawhsiat khal le nangmah na thin a naa sinsin. Ziangtik hmanah na duhtling in an lo tuahsak dah cuang lo dingih na damsung thinthip fialfial in na lungawinak na hloh lak men ding. Na duhdawtmi pawlin na duhdawtnak an thei thiam lo, na duh lo zawngin an nung, an lo dodal, relsia, thangsiat, zuarthlai khal asile ngaidam aw. Na duhdawtmi pawl kha nangmai duhzawng tuah tu ding, na lungawi zawng tuah tu an si lawngah na duhdawt asile leitlun mi pawl duhdawtnak vek asi ih duhdawtnak dik asilo. Duhdawtnak dik cun na duhdawtmi pawl hrangah ziang thiltha ka tuah sak thei ding timi sawn kha canttha zoh in a duhdawt ringring sawn asi.\nNangmah le nangmah ngaidam aw aw: Mi tampi cu Pathian zumtu ka si an ti hnu khalah khua hlan lai ih an tuah sual mi kha an cing ringring. Biak in an feh tik khalah mithmaisia in an um ringring. An phuhrung aw ringring. Midang lak an tlan tik khalah mi zapi in a thuanthu sia, sualnak pawl cu cing ringring ding vekin an ruat. Pathian in a ngaidam zo hnu khalah mah le mah ngaidam aw thei lo, mawhsiat aw ringring, mithmai sia ringring, malsawm dawng tlak lo, vanram kai tlak lo, Khrih ih duhdawt tlak lo vekin thinlung nau le thanau in mithmai sia mi tampi an um. Cuvek zumtu ti aw pawl cun an sual tuk ruangah Pathian in a ngaidam thei taktak ding khal an zum lo, Pathian in a ngaidam zo hmanah malsawm dawng tlak ah an ruat aw lo, malsawm an dawn hmanah midang tisa mittha deuh, an mah hnakin ttha deuh in an theih mi pawl tlukin thlawsuah dawng tlak ah an ruat aw lo. Himi casiar tu lakah mah le mah ngaidam aw thei lo kan um pang maw? Ngaidam aw aw, Pathian in a lo ngaidam zo ruangah lei le van karlakah zo hman lo mawhsiat tu ding an um lo, na parah thutthen thei tu ding thuneihnak neitu lei le van kar lakah an um lo. Pathian insang sungtel, Khrih ih ro-ttawm tu na si zo. Amen! Bawipa na ngaidamnak ka cohlang ih ka nunpi asi ti ve aw! Leitlun mi pawlin an lo ngaidam lo khal sile na dunglet hawih nawn hlah hai aw! A lo ngaidam lo tu pawl kha zangfah hai sawn aw! Ziangah tile an lo ngaidam lo ruangah an sunglam thlarau nun cu nget, thlacau cancer cikhat in a ei rero sawn asi. Thlacam sak sawn aw!\nNgaidamnak taktak: Voi tampi cu mi tampi in midang kan ngaidam kan tinan an sual man cu kan cawh ringring. An mawhnak kan ngaidam khal le an thu hla kan rel ringring, kan duhdawt thei nawn lo, an hmin midangin an sal veten kan thin a tur ut-o, an siatnak rel lawnglawng kan cak, an siatnak rel tu cu kan rualpi ttha ah kan tuah mei, an tthatnak rel tu cu kan hua mei, an kiang kan um tikah kan hmul a tho suarso theu. Cupawl cu ngaidamnak nun na nunpi ding ahcun na kalkan hrimhrim a tul. Ngaidamnak diktak cun na ngaidam mi pa/nu ih mawhnak cu na theihhngilh sak ih a thu an rel tikah a hlan ih a mawhnak, na ngaidam zo mi thu hrimhrim na rel nawn lo, thei nawn loin na theih hngilhsak zo. Cutikah a hrang tthatnak na duhsak ih thla na cam sak. Cuvek cu Khrih ih ngaidamnak cu asi. Vanram kan thlen tikah Zisu Khrih in kan sualnak le mawhnak phorh ringring ding sisehla zo hman vanram um nuam kan ti lo ding. Khrih ih kiangah um khal nuam kan ti lo ding. Vanram na thlen tikah, dungthluntu Peter in zingzan leitlun na um lai ih na sualnak pawl kha porh suak ringring ding sisehla zohman vanram um nuam ti an um lo ding. Curuangah, ngaidamnak ti tikah, thinlung muril, sunglam nun ihsin kan parah ah mawhnak a nei tu ih mawhnak le sualnak cu theihhngilh sak, rel nawn lo, ruat nawn lo, ttong nawn lo, kan parah mawhnak nei lo, kan lungawinak siatsuah dah lo vekin pehtlaih awknak neih kha asi. Cutin ti tikah ngaidam zomi zapi ten pehtlaih awknak hlun kha zawm sal ding tinak si loin thinlung sungah thuanthu sia pawl theihhngilh bepbep zo vekin nun sawn kha si.\nThuanthu ngaidam thei a tul: Leitlun milai thuanthu hi kan kut sungah a um lo. Mi zokhalin nitin te kan mai thuanthu kan ngan rero. Cuvek thotho in mibur, miphun, ram le miphun, pawlkom, mibur, hrin le hnam thuanthu kan ngan rero asi. A cang zomi thuanthu le tuisun ah kan tawn rero mi thuanthu pawl cu kan ngaidam thei a tul. Kan duh lo zet mi, kanmah mimal thuanthu, insang thuanthu, hrin le hnam, thuanthu, miphun le ram, peng le khua thuanthu, kan duh lo mi kan pom thei lo mi thuanthu tampi cu nitin in santiluang in a fen cuahco. Hi pawl ngaidam thei loin thinheng le lungawi thei loin a um tu cu a damsung riahsia in lungawi diriam nak nun a nei dah lo ding. Curuangah, kanmah in kan thleng thei lo mi santiluang thuanthu cu kan ngaidam thei a tul. Kan tuah thei lomi kan ngaidam ih kan pomrem thei hnu lawnglawng ah kan tuah thei mi, kan thuanthu nung khal a tha bik, le a sunglawi bik, a lungawi bik thuanthu kan ngan thei ding asi. Dunglet hawi in a bung zomi caw-hnuai rut tum rero khal at-thlak asi. Mi zocio khalin mai nitin nun hma khua ah Pathian in thleng dingin a sian mi, kan thuanthu nung cu a tha bik le a sunglawi bik lungawi bikin kan tuah thei nak ding hrangah thuanthu ngaidam thei a tul. Mi zokhal amah in a thleng thei lomi hrangah a tap rero tu cun a thleng thei mi le a tuah thei mi parah a lungkim le diriam ding khawp in, a ttha bik in, a tuah suak thei dah lo ding. Na thuanthu, na insang, na hrin, na peng, na miphun, na ram, na pawlkom thuanthu pawl kha ngaidam aw la, na tuah thei mi, tuisun ah a tha bik, na hmaika ah Pathian in a lo ret sak mi kha fel thei bik in na neih mi, theihmi, le ti thei mi suah in zuam sawn aw.\nMi pakhatkhat in 'kei cu zianghman ngaidam ding ka nei lo" titu tla kan um men thei. Asile himi ca na siar zan cu bang tuk loin hna ttuan cawl aw la, na ihzawng ah minute 30 hrawng to in thu ruat ttha sal hnik aw! Ziangthu pawlin na lungsung a lo luahkhat ih ziangthu pawlin na lungawinak a lo laksak, siatsuah theu, zovek le ziangvek thuanthu pawl na hna sungah a lut tikah na lungawi lonak sim dingin na sunglam in a lo turh ut-o theu, ruat ttha sal aw! Na kiangih um, na nupi/pasal, unau, rualpi ttha pakhatkat in na theih dah mi milai hmuah hmuah kha pakhat hnu pakhat an tthatnak rel in fak ciamco sehla zo ih hmin a sal tikah na mithmai a thleng aw dingih na awm sung a tur et-uo ding? Ngaidam ding na nei lo si loin na thei aw losawn tla asi thei. Ziangsaw midang siatnak, nangmai siatnak sualnak le tlamtlin lonak, hawm thawh awknak, thuanthu sia, ninghannak, riahsiatnak, le lungawi thei lonak thu pawlin na lungsung a lo luah theu? Na ngaidam zo asile na ngaidam zomi pawl siatnak hrimhrim a ruat khal ruat nawn hlah aw la na ka hrimhrim in suak nawn hlah she! Na ngaidam zo mi mi/nu/pawlkom/mibur ih tthatnak an rel na theih tikah an tthatnak le thapek nak lawng kha na thinlung in ruat ve thlangin thlawsuahnak le thazang peknak tongkam lawng khan a kaa ihsin suak ve thlang sheh!\nNa Pathian in a lo ngaidam zo vekin na thuanthu le midang thuanthu khal kha ngaidam aw la na nitin nun cu lungawi sopar ten diriam zetin na Pathian thawn kutkai in leng thlang aw! Milai damsung cu tawite lawng asi, na tuah theilo mi parah thinbang in um dah hlah aw! Na tuah thei lomi parah thinbang in na um ruangah na tuah thei mi hman ttha ten na tuah thei nawn lo theu asi lo maw! Bang thlang aw la, na neihmi, theihmi, ti theimi thawn na kiangkap ah Pathian in amai hmuihmel keng in a sersiam mi le a duhdawt ih a fapa thisen in a thlen mi milai, nangmah thawn pehtlai dingin Pathian na kiangkap ah a lo pekmi na miphunpi, zumnak le thisen ah na unau pawl kha duhdawtnak le hnam awknak thianghlim in hnam hai aw! Cuticun mangbangza na Pathian in a lo kamcia mi laksawng na co ngah ding. Na Pathian in thil pakhatkhat tuah dingin a lo fial tikah a lak in a lo fial dah lo. Curuangah, "ngaidam aw" a lo titikah "Ka ngaidam thei lo, amawhtuk, ka thin a naa tuk" ti hlah aw! Laksawng tumpi na ngah ding asi! Cui laksawng cu satan in na ngah ding a duh lo ruangah na thinnat nak le ngaidam thei lonak ding lawnglawng na hna sungah a lo thun ih na ruahnak sungah a lo cawkbuai ringring nak asi! Pathian thu maw na lung saw ding, satan thu, na Pathian ti lungawi in laksawng na co ding maw, satan na tilung awi dingih nangmah le nangmah na siat suah aw ding! Hril ding na hmai ah a um!\nNA NGAMDAN DING MAW?


Minungih Sinak phun thum - Chinland Today Media\nFebruary 1, 2012 10:30 am·0 comments\nJh. Thang Ce Lal\nMinung sinak kan ti tikah, ziangtizawng sinak timi khi kan thupit ter duhmi asi ih, Pathian lam tahdan le milai lam tahdan a lingletzia langfiar ter duhnak bikah a si. Kan kawhdan hmin phunphun lam reltum lam si loin, kan pianthar hnuih kan sinak/dinhmun fiang tarlang duhnak a si.\n1.Nauhak sinak :\nPaul cun, Korin Khawhhran pawl le Hebrai mipawl hnen ah; “Can a rei zo ruangah, zirhtu dinhmun thleng zo ding nan si nan, Pathian hnenih rung thleng mi (oracle) thuhla ah, a tirtei zirh tulin midang hnenah nan zir a tul ruangah rawl ngai (hak) nan ei thei lo,hnawi lawng in/hmangtu nan si. Hnawiti lawng a in tu zo khalin dingfelnak lamah theihthiamnak a nei hrih lo/a zir hrih lo. A sia le a tha thleidang thiam thei dingih a ruahnak hmangsuak theitu pawl cu kumkim zo mi rawl ngai (strong meat) hmang thei tu an si”. Tiah ca a kuat hai. (Heb 5:12-14, I Cor 3:1-3 zoh). Nauhak tiih kan timi pawl hi a taktak ah cun kumkim upa zo hlir an si tlangpi ko. Asinan, dingfelnak lamzin zawh dingih tanlak thiam lo pawl cu kumkim teptep le cathiam zetzet Degree nei thluaithli an si hmanah naute/nauhak pawl timiah an tel thotho a si.\nCun hi nauhak pawl cun sual tuah ding rori an hawl an ngaihtuah ih an can cu cutin an liamter rero. Tuisun ni ah sual tuah ding hawl/pawl reroih a nungcangtu na siah cun kum50/60 na ti zo khal le nauhak na sit i kha rak theiaw lohli mei aw. Kan miphun pumpi ah hin sualnak a phunphun tisa caknak le midang nun pitlin theinak le thlawsuah ngahnak ding a phunphun ih lamzin khamtar tu le phihcat sak tu ih tanla rero tu siseh,Pathian lamzin ihsin pingpeng rero hi kan tam sawn pang pei maw! Tihi kan ruat a cu. Atawinak ih kan sim asile misualral,mitha lo ka sit i thei loih sualnka tuah bet tum asilole sual tuah dingih sa phar ih phar cangvat vanih van tohtoh na siah cun cucu nauhak na sinak langfiang tertu cu a si.\n2. Mino/Thalai (Nonawn) :\nNonawn timi pawl cu, milai tahdan le kawh dan ah cun kum15/6 ihsin kum 40 tiang hrawng kan si. Cu pawl dinhmun ah cun ruahdan le hmuhdan a hung danglam vivo ih sualnak a phunphun a hun tuah thawk aw thlang. Sualnak ruangah a phunphun harsatnak khal a tawngaw thawk vivo. Malteten a fimaw hrethro vivo cun,kan cekawk that rero can ah hihi cu a tha lo sualnak a si Pathian in a duh lo e ,ka tuah zo ih ka tuar phah, kha ti vekin kan thlengaw phahphah rero laitak a si.\nAsinan Nonawn,Mino si lai ah hin, sualnak a si, a tha lo, Pathian in a duh lo theifiang vivo cingin sual a tuahaw rero thotho. “Ka sual, ka ti dik lo”,ti thei na cingin sual a tuah pehaw rero a si. Cui dinhmun ih na nung rero lai a siah cun kum 60/70 hman rak ti zo khal awla Pathian tahnak ah cun “Mino/Thalai” fang khi na si thotho a si.Pathian hna n arak tuan nak kum 20/25 leng rak ti zo khal sehla pitlin (mature man) ci na si thei lo. (Heb 5:14, I Cor 13:11, I Jh 2:15).\n3. Pitling sinak :\nMi pitling timi pawl cun, ka sual, ka tha lo ti le thil tha lo rak tuah zo tu ka sit i khi an theifiang ih cule an tlansan vivo, an bansan vivo men a si khal cucu mipitling dinhmun ciah cu a si. Sual an va tuah pang mi a um khal le cawplecilh rorin an bansan ih Pathian mithmai hawl lohli’n an sual that lo zia theifiangaw nguahngo phahin Pathian na neih sinsin ih an sualnak cu afate ihsin atumpi tiang tanta/tlansan in an nun an hmang liam sawn a si kha. Cupawl cun hi leilungtlun hi umnak tlakah an ruat taktak lo. Rinnak in an innsang an hruaiih an miphun le rampi khal an rak hruai rupro mei a si kha. (Heb 11).\nNa kum le degree parah a thumaw lo. Pathian ih na pekawknak parah a thumaw sawn. Kum 20/30 na si khal le Pathian hmai ih mipitling/ropi na si ding khi a thupi bik. Nang the khui tawk dinhmun ah so na tel! rak zoh tha awsal hnik,Unau.\nLeitlun milai mithmuh le ruahdan tahdan ah cun nauhak mino/thalai le upa (mipitling) tin um khal sehla Pathian tahdan sawnih mipitling sinak neitu si khi a pawimawh bik. Culo ah cun thiang thlarau hruai dan le zirhdan cun kan miphun a uk ngah dah lo ding. Sual tuah ding hawl tiatia pawl tla upa ah siseh, sualnak a si a tha lo a si,ka sual ngai e ,,,ti thei na cingih tlangsan lo, thalai (nonawn) pawl tla hruaitu ah siseh a ling le let in mipitling (Pathian tahdan ih) tla namthla ta hratin kan retaw pang thei , Pathian hnenah pelut aw cio uhsi.\nMIDLAND, TAXES AH Thuanthu thlirlet in Bawipa hnen thlaza ka cam!


2006 Isreal vs Arabs - Hre Mang\n2006 Isreal vs Arabs\nDemocracy lam hawi in ram zaingmawzat hma an sawn rero. Asinan cozah lam hnakin an ram mipi pawl hi sakhua kulmuk lamzin zawhnak lamah an khurbing (extreme) sawn in a lang. Cun, siangpahrang (king) an neih mi pawl khal hi ram hrekhat ahcun democracy uknak hmasawn dingin dal tu ah a cang. Thimnakah, Saudi Arabia ram hi Middle East ram lakah USA ih rualpi tha bik ram pakhat asinan Siangpahrang uknak in an kaih hruai awk ruangah ram lennak le thuneih nak cu siangpahrang insang (royal families) le rualpi tha pawl kutsungah a tamsawn a lut ringring tikah democracy uknak, mipi tamsawn duhnak hnakin siangpahrang sungkhat pawl le rualpi pawl duhnak sawn in ram lennak le thuneihnak pawl cu a feh in a lungliam sawn. Asinan, Jordan ram hi zohthimtlak zet pakhat cu asi. Jordan ram siangpahrang hi santhar cathiam le mino te asi ih democracy kaihhruai awknak (democratic principle) duhzettu asi ruangah an ramsung ah daihnak le mipi dundan in kaihruai awknak lamzin an pan cakzet fawn.\nIran president in “Israel ram cu leitlun ram zuk sung ihsin hlawn hlo ding asi” tiah Iran mipi pawl hmaiah thu asim ihsin thawkin Iran hi Isreal ram hrangah tihnungza asi tiah Isreal misa le leitlun mipi in an ruat. Curuangah mi hrekkhat ruat dan ahcun Iran hin nuclear ralthuam a nei veten Israel ram a siatsuah ding tiah an zum. Israel intelligent pawl lak khalah ruahnak phunhnih in an then aw aw. Mi hrekhatin, Iran cu amah le amah humhim awknak hrangah nuclear ralthuam a tul ve mi asi ih Nuclear ralthuam a nei taktak asile ramdang hrangah tihnung zawngin a cangvai lo ding tiah an zum. Curuangah a tufang leitlun politics khaikhawm tikah Iran cu tihnung bik, leitlun remnak le daihnak siatsuah thei asi tiah an ruat ruangah UN SC ihsin siseh USA ram uktu pawl le Europe ram hruaitu pawl siseh an buai zet. Iran in Nuclear bomb nei thei lo dingin an zuam nasa. Asinan, Israel ralkap hotu, Chief of Staff Lt. Gen. Dan Halutz in a sim dan asile a nemzawngin nawr awknak (diplomacy) in Iran ram in nuclear bomb a tuah tummi cu a kham thei lo ding tiah USA le leitlun ram hruaitu pawl hnenah ralrinnak a pek. Iran cun nuclear ralthuam si loin meisa hrangah nuclear power cu kan tul asi ti ah a sim nan’ International Atomic Energy Agency (IAEA) cun Iran in nuclear ralthuam tuah a tum asi tiah a zum ruangah UN SC ah thu a putlut phah. Cuntin Iran in Nuclear ralthuam a tuah tum thotho tikah ziang a cang ding? USA le Isreal in an kap pei maw?\nLebanon thlanglam ramkulh sungah Shia sakhua be tu pawl an um ih Hezbollah cu an bawm. Hezbollah in Lebanon cozah ah palai 14 (hleili) a nei ve. Cutikah Hezbollah pawl cu leihnuai lawng si loin langhgan (overground) political party asi ve. Asinan, Lebanon ramkulh sungah Hezbollah cun Lebanon cozah ih theih pi loin amah te party ralkap a nei ih Iran le Syria in a bawm, sumpai le hriamhrei in siseh an tul mi a bawm.\nUN Security council in Israel cu Lebanon ramsungah mipi bungrua pawl (civil infrastructure) siatsuah lo ding in thuthluknak a tuah nan USA in veto power hmangin a khap. Russia lalpa, Putin cun, “Hezbollah in Israel ralkap a kap that mi le a nunglai in a kaih mi khal a tha lo, Israel in Lebanon ram natuk in a kap mi khal a dik lo thotho asi” ati. Asinan, USA cun “Israel ram cun leitlun ramdang vekin amah siatsuah tumtu leihnuai ralkap pawl cu dolet theinak a nei asi” ati. USA hruaitu pawlin mizan sunah Israel an bawm thu an puang sinsin. USA in Hezbollah cu terrorist pawlkom vekin a ruat ruangah Lebanon cun terrorist a ramsungah zalenzetin a um ter ih Lebanon cozah tiangah tohkhawm a pek ruangah mipi ziangzat an thi thla le cui terrorist pawl cu siatsuah, ti tawp hrimrhim ding asi ti ah an ruat.\nIsrael in Syria pawl hnenah ralrinnak a pek, “Hezbollah le Hamas terrorist pawl an rak bawm ringring asile, next target cu Syria asi ding” tiah Isreal luban pakhatin a sim zo. Iran in hitin asim ve, “Israel in Syria a kap asile Islamic ram cu Israel in ral a phuang tluk asi ding” ti in. Curuangah atui’ ral do awknak hin Syria tiang a kaikawh asile Iran khal a tel vivo ding a bang. Syria le Iran tiang a kaikawh asile raldo awknak cu a tum zet ding.\nNiriat (8) kah awknak a um hnu ah USA congress cun thuthluknak (resolution) suah in siseh American khristian le Jews mi tampi cun pumkhawm aw in siseh Israel an tantu an ausuah pi. USA president Bush lal sung kumnga sungah ramdang ral voihnih Afghanistan le Iraq an kap zo tikah USA khal ramdang raldang kap dingin harsatnak a phunphun a tong. Culaiah Iran in nuclear bomb a neih ding cu USA in an tih tukmi le an duh lo tukmi asi fawn, kham thei dan a um asile ziangtilam khalin kham an duh ti cu a fiang. Asile, USA in amah rori fehsuak in ral do loin Israel hmangin Iran a kap pei maw timi hi mi tampi in an ruat mi asi. Iran uktu sakhua kulmuk pawlin le Israel/American siatuah le an milesa thah cu sual ah ruat loin an pathian in tuanvo a pekmi vekin an ruat fawn. Cutivek dinhmun laiah a tufang Hezbollah le Israel buainak karlakah Iran a hrawlh aw pang asile USA le Israel hrangah cantha asi sinsin dingih Iran nuclear ralthuam tuahnak hmunpi pawl cu kahsiatsak nak cantha ah a cang ding ti ah a ruat tu tampi an um fawn. President Bush thu asimmi vekin, USA hmuhdanah, Syria, Korea, le Iran pawl cu “Axis of Evils” “Sual Bulpi” ti asi tikah USA cun Syria, Iran pawl cu siatsuah thei nak ding lamzin thu a um asi ahcun a thukthun lo nasa ding ti a fiang. Iran in le 1979, sakhua kulmuk pawl in cazoh uknak an lak thawk ihsin American milai pawl kai tahratin USA thawn pehtlaih awknak tha nei thei nawn lo in an um fawn tikah an pehtlaih awknak cu ziangtik lai khalah puak kuai thei ringring dinhmunah an ding ti a fiang. Iran in, “American in Israel pawl hnenah green signal a pek ruangah Israel in Lebanon ram cu siatsuah ding tiangah a kapnak asi” tiah American a puh ih American in “Iran le Syria pawl lungkimnak vekin Hezbollah in Israel ram a kapnak asi tiah an ti ve. Cun, Middle East mipi mi tampi lakah American dodal nak (anti-Americanism) a thang lian vivo tikah Iran hin Middle East Muslim sakhua kulmuk pawl hmai hruai in American le Israel cu nasa ten a rel sia in a dodal ve tikah thu pakhatkhat hrial theih loin a cang pang asile kap awknak na sinsin suak thei dinghmun asi ringring.\nLeitlun rampi, siangpahrang uk tumpipi, Creek Empire, Roman Empire, Persian Empire, England ram uk (colony) ‘Ni thla dah lo lalram’ tiah an rak ti mi pawl kha an nilecan a cem tikah zohman run le kham theih lo in an tawp. Asile, USA teh tawpnak a nei ve pei maw? Kumza ziangziat tiang a daih ding timi hi leitlun thuanthu a ruat tu pawl thinlung luah tu asi.


India ram ih an cin le daan in mahlemah thahawk nak a tam ter tiin biaknak lam hotu pawl in cozah hnen an mawhthluk November 20, 2021 | Radio Veritas Asia\nIndia ram ih an cin le daan in mahlemah thahawk nak a tam ter tiin biaknak lam hotu pawl in cozah hnen an mawhthluk November 20, 2021\nIndia ram ih an cin le daan in mahlemah thahawk nak a tam ter tiin biaknak lam hotu pawl in cozah hnen an mawhthluk\nIndia biaknak lam hotu pawl in India cozah ih cin le daan tuahnak in mahlemah thahawk nak a thang ter. Ziangruangahtile cozah ih thleng mi a sual mi sumdawn nak ruahnak ruangah a si. Hnatuan neilo an tam. Hnatuan an nei loih sum lut khal a um lo. Thaisun timi ruahsan ngam lo dingin a cang tiin Fr. Faustine Lobo in a sim. Amah cu Bishop ih ret mi India ram thlang lam ih nunphung lam hnatuan ih director a si. Amah cu mi nauta mi harsa pawl ih nunram hrang hnatuan tu a si. Cutivekin sumpai hman nak siatsuahnak, datsi, dissel pawl man a kai nak cu mipi pawl a na ter tiin a sim.\nTubaiteah India cozah ih an suah nak vekin 2020 ah mahlemah thataw tu nitin 30 hrawng an um thu, hitivekih a can nak cu hnatuan nei lo buainak, bank ih a sung umnak le farah nak ruangah a si thu, rampi thuhla lam thawn pehpar mi zungih an suah nak vekin 2020 ah mahlemah that aw tu 10662 an um thu, himi thu zaten cu farah zonzai nak thawn a pehpar awk thu, anmah lakah 5203 cu bank ih sungnak thawn a pehpar thu, 3548 cu hnatuan nei lo harsat nak le 1901 cu a dang farah nak pawl ruangah a si. Tui kum ah farah nak ruangah mithi an tamnak cu zatek 69 tiang a si. Hnatuan nei lo ruangah a thi tu zatek 24 an um.\nFr. Loba ih a zoh nak in that aw dingih ruahnak cu a tam sawn in cozah ih rem mi sumdawnnak ruangah mi pawl a buai ternak ruangah a si thu, bank a sung um nak le hnatuann nei lo harsat nakin farah nak a rat thu, an suah rero mi hremnak ruangah mipi pawl dinhmun in ruahsan nak nei lo dinhmun ah an thleng ter thu, mah le mah that awk nak lakah bank sung um nak le leiba buai nak ruangah zatek 49 an um thu, then thum ih then khat cu hnatuan neilo ruangah an si thu, thuhla 150000 sungah zatek 8 cu pulhnat ruangah asi thu an sim.\n2019 kum ah pulh nat pi in India a namnuai hlan mahlemah thahawknak thu 9881 a um ih cui thu pawl khal farah nak thawn a pehpar aw. Covid pulhnat sia cu harhdam nak lam sumpai cem nak a sang tuk ruangah mi tampi nunnak a la. Thenkhat cu sumpai luhnak a um loih hmun hnget nei loin an um. Thenkhat cu rit theih thil hmang lo nak, thenkhat cu mahtepak nak ruangah an thi. Asinan thilcang mi hmuahhmuah cu thuhla ruangah rahsuak pawl a cang. Curuangah hmailam hrangah ruahsan nak a nei lo tiin an ruat.\nThinlung lam siibawi thawn thureltlangnak program a tuah tu Clara D'Cunha in mahlemah that aw tu pawl cu kum hra luan pawl, kum lak lawh pawl ah siseh, covid caan ah mino pawl karlak ah a cang thu cu farah nak thawn a sai lo. A tam sawn in fehvah kham nak ruangah thinlung lam le pehtlaih awknak um nawn lo nak, line in pehtlaih awk nak um lo nak, duh mi in le ei umlo nak pawl ruangah pakhatkhat duh tuk nak cu that aw ding ih ruah nak ih a hrampi thuhla a si thu, a mina pakhat ih a ton mi thu thawn pehpar in a simmi ah a mina zatek 80 luan cu zu tama pawl an si thu, cumi pawl cu din sal nak program ah an kuat thu, dinsal nakah din hmun a that vivo sung covid pulhnat sia cu an thil ton mi a that lo vivo thu, kumkhua hnatuan nei loih um dinhmun tiin an ruah thu le sum lut um lo nak thu pawl ruangah a si tiin an sim. Himi thuthang cu Matters India thuthang ihsin kan don mi a si.


Diagonal of a Cube Find the component form of the unit vector v in the direction of the diagonal of the cube shown in the figure. | bartleby\nCalculusCalculusDiagonal of a Cube Find the component form of the unit vector v in the direction of the diagonal of the cube shown in the figure.\nDiagonal of a Cube Find the component form of the unit vector v in the direction of the diagonal of the cube shown in the figure.\nChapter 11.2, Problem 99E\nOne model for the spread of a rumor is that the rate of spread is proportional to the product of the fraction y...